2 Kisah Lucu Yang Aku Lalui Sepanjang Jadi Host AirBnB Di Amsterdam

Baru-baru ini kecoh di dalam group travellers Malaysia berkenaan pengembara Malaysia yang dikategorikan antara yang paling teruk dan cheapskate di dalam rating host airbnb.

Alhamdulillah setakat ini kami tak ada apa-apa isu besar dengan tetamu Malaysia sepanjang kami terima guest di rumah kami.

Yang tawar-menawar harga tu standard la, walaupun dah cukup murah. Orang Malaysia kan suka tawar-menawar harga barang, sehingga terbawa-bawa tawar harga penginapan di Eropah.

Setakat tetamu buat bising sikit, kami boleh tolerate, tapi 2 kejadian ini memang buat kami rasa susah dan beri kesan psikologi secara tidak langsung:

Ada tetamu yang jetlagged dan tak boleh tidur, mereka ambil keputusan untuk masak makan malam selepas lewat tengah malam iaitu sekitar jam 1 – 2 pagi.

Tapi bahagian yang tak boleh tahannya, boleh pulak tumbuk lesung batu sebelum menumis dan buat sambal bilis pagi-pagi buta.

Di pagi yang hening, kami dikejutkan dari tidur yang tak berapa nak lena oleh bunyi dentuman dan gegaran dari impak maksima hayunan lesung batu makcik yang menggegarkan satu kompleks apartment kami.

Aku tak pasti kat mana dia orang simpan common sense. Mungkin tertinggal kat Malaysia.

Isteri aku letak bakul sampah kecil kat tepi sinki dapur untuk buang sampah-sampah kecil. Sebagai seorang OCD, dia pastikan bakul ini sentiasa bersih dan kering, sampah di dalam plastik dibuang setiap hari, never failed.

Sehinggalah kami perasan bakul ni hilang dari tempat biasa dan aku jumpa di dalam bilik air.

Bila aku tanya tetamu kenapa bakul sampah ada dalam bilik air.

Dia jawab dengan bersahaja, “ohh kami guna untuk mandi dan buang air sebab dah biasa guna gayung kat rumah untuk mandi dan cebok [baca : berak] “.

For your info, bilik air kami ada shower tap dan kami ada sediakan gayung di dalam bilik air. Tapi obviously tak cukup besar untuk tetamu ini.

Aku rasa tetamu ni nak dengar bunyi air memercik dan basahkan satu bilik air, barulah sempurna proses mandi dan perkumuhan. Boleh pula guna bakul sampah buat cebok.

Ended up, kami buang bakul tu dan beli yang baru. Lesson learned.

Tapi sepanjang menjadi host, rasanya majoriti tetamu Malaysia baik-baik dan dah jadi macam member. 2 kes di atas tu, aku boleh anggap sebagai kes terpencil. Dan kelakar.

Baca lagi: Sebelum Tempah Bilik Di AirBnB Baca 11 Panduan Dari Aku, Pemilik Homestay Di UK


Catat 1.2 Juta Pengikut, Soloz Kini Diiktiraf Dalam Malaysia Book Of Records

Jika semalam rata-rata rakyat Malaysia berbangga dengan pencapaian pasukan PUBG Mobile Malaysia muncul juara Grand Final Liga Profesional Asia Tenggara (PMPL SEA) Musim Bunga 2020.

Terbaharu, pemain Mobile Legends tersohor negara, Mohd Faris Zakaria atau lebih dikenali sebagai Soloz diiktiraf oleh Malaysia Book of Records dimana namanya telah dimasukkan dalam buku rekod tersebut.

Difahamkan, Malaysia Book of Records telah mengumumkan satu rekod yang mengagumkan dimana Soloz telah mengumpulkan pengikut seramai 1.2 pengikut di Facebook untuk atlet esports.

Bagi anda yang tidak mengenalinya, beliau merupakan pemain Mobile Legends yang mewakili pasukan Bosskurr. Malah, kejayaan beliau mengumpulkan pengikut seramai ini juga dipengaruhi oleh aktiviti beliau yang aktif melakukan livestream di laman Facebooknya itu.

Bukan hanya handal bermain Mobile Legends, beliau turut bermain permainan lain secara livestream seperti PUBG Mobile. Tahniah diucapkan Soloz dan diharap akan terus melakar kejayaan untuk mengharumkan nama negara kelak.

Sementara itu, klik pautan di bawah untuk ketahui berita tentang pasukan PUBG Mobile Malaysia yang menjadi juara baru-baru ini.

Pasukan ‘PUBG Mobile’ Malaysia Ini Raih RM172,000 Selepas Muncul Terbaik Asia Tenggara

Mampu Beli Kereta Mewah Hanya Dengan Bermain Mobile Legends? Ini Penjelasannya

Suri Rumah Ini Jana Pendapatan Sebanyak 5 Angka Sebulan Melalui Penstriman Permainan Video PUBG


Catat 1.295 KM Dalam Sejam, Pelari Menara Ini Bakal Pegang Rekod Baru ‘Guinness World Records’ Jika Diluluskan

Berlari di atas jalan raya atau trek yang telah disediakan mungkin sudah menjadi kebiasaan dan sering dilakukan oleh sesiapa sahaja. Malah, semakin ramai peminat yang berkongsikan larian mereka semakin jauh pula jarak yang dicatatkan mereka ini.

Bagaimanapun berbeza dengan individu lain, pelari menara negara Soh Wai Ching baru-baru ini mencuba sesuatu yang sedikit berbeza apabila beliau berjaya menamatkan larian pendakian tangga menegak sejauh 1.295 kilometer di Hotel Four Season, Kuala Lumpur.

Larian pendakian itu bagaimanapun bukanlah dilakukan sekadar ‘suka-suka’ namun ianya dilakukan sebagai percubaan rasmi untuk mencatatkan rekod dunia Guinness bagi kategori cabaran pendakian tangga menegak terhebat dalam satu jam.

Malaysia No. 1 tower running athlete Soh Wai Ching @MasTowerRunner, completes his attempt to break the current Guinness World Record for the greatest vertical height stair climbing in one hour, and awaits official results which will be announced within two days. #MalaysiaBoleh pic.twitter.com/oi96aQEqc6

— ISN Malaysia 🇲🇾 (@isnmalaysia) November 18, 2020

Rekod dunia untuk acara itu kini dipegang oleh pelari Sepanyol, David Robles dengan catatan 1.227 kilometer dalam masa sejam.

Dalam larian yang dilakukan bermula jam 9 sehingga 10 malam itu, Soh dilaporkan berlari ke tingkat 66 bangunan berkenaan secara berulang untuk melengkapkan cabaran berkenaan. Sebaik tiba di tingkat 66 beliau kemudiannya turun ke aras bawah untuk menyambung kembali lariannya.

Catatan jarak yang dilakukan oleh Soh yang juga merupakan pelari menara nombor dua dunia pada Rabu malam lalu secara tidak rasminya telah melepasi apa yang dicatatkan Robles sebelum ini dan turut mengatasi rekod peribadinya iaitu sejauh 1.3 kilometer.

Keputusan sama ada percubaan Soh itu akan dicatatkan sebagai rekod baru Guinness World Records bagaimanapun menurut Bernama hanya akan diketahui selepas penilaian dilakukan oleh pihak pengadil.

Tidak mahu berhenti dengan catatan tersebut, Soh juga seperti dilaporkan pemberita bercadang untuk melakukan larian di Menara Berkembar Petronas suatu hari nanti apabila situasi COVID-19 kembali pulih.

Baca juga perkongsian sukan daripada kami sebelum ini melalui pautan di bawah.

Bekas Pelumba Moto2 Kini Jadi Penghantar Makanan, Akui Tidak Malu Demi Rezeki Yang Halal

Kejayaan Atlet Gimnastik Farah Ann Diraikan Barbie Dalam Boneka Edisi Khas

‘Bakal Jadi Kenangan Terindah’- Netizen Senang Lihat Luqman Hakim Berbasikal Di Belgium


Catat Lebih 60,000 Kes Sehari, Amerika Syarikat Sedia Buka Semula Disney World

Di saat negara-negara lain masih dalam tempoh berjaga-jaga dengan penularan wabak COVID-19, Amerika Syarikat selaku negara dengan kes tertinggi dunia sudah mula optimis untuk membuka semula taman tema Disney World yang bertempat di Florida.

Dinamakan sebagai ‘The Most Magical Place on Earth’, taman tema ini dilaporkan sudah bersedia untuk dibuka buat para pengunjung seawal minggu ini mengikut prosedur-prosedur yang ditetapkan dimana orang ramai perlu memakai penutup muka serta mengamalkan penjarakan sosial.

Apa yang mengejutkan orang ramai seluruh dunia sudah pastinya keputusan untuk membuka semula Disney World di saat Florida mencatatkan peningkatan kes ketiga tertinggi iaitu sebanyak 10,360 kes terbaru melibatkan 95 kematian.

Di sebalik pembukaan awal Disney World, taman tema ini dilaporkan sudah mula menerima jumlah pengunjung yang ramai. Lebih mengejutkan, tiket bagi Disney World bagi bulan Julai sudah habis dijual semuanya.

Setakat ini, Amerika Syarikat menjadi negara dengan kes COVID-19 tertinggi dunia dengan 3.2 juta kes melibatkan 135,000 kematian.

Difahamkan sebuah lagi wabak yang lagi bahaya daripada COVID-19 telah muncul di China sekaligus mencetuskan panik di kalangan orang ramai.

Lebih Bahaya Daripada COVID-19, China Keluarkan Amaran Kewujudan Virus Baharu

G4 Dikesan Di China, Wabak Selsema Babi Jenis Baru Yang Berpotensi Jadi Pandemik


Catat Suhu Terendah, ‘Musim Sejuk’ Landa Malaysia Sehingga Februari 2023

Malaysia bakal mengalami ‘musim sejuk’ yang dijangka akan berlaku hingga Februari tahun hadapan. Difahamkan bahawa purata suhu harian negara dilaporkan akan berada pada tahap antara 22 hingga 30 darjah Celsius.

Timbalan Ketua Pengarah (Strategik dan Teknikal) Jabatan Meteorologi Malaysia (MetMalaysia) Dr Mohd Hisham Mohd Anip berkata fenomena cuaca sejuk berlaku susulan Monsun Timur Laut (MTL) yang melibatkan perubahan angin sejuk dari tanah besar China dan juga pembentukan awan hujan yang berterusan bermula awal November.

“Jadi apabila awan hujan banyak, dari segi pancaran matahari agak terlindung yang menyebabkan suhu akan lebih rendah berbanding tempoh masa yang lain,” katanya kepada Bernama sambil menambah bahawa kawasan pendalaman tanah rata seperti di Kelantan, Pahang dan Perak akan menjadi lebih sejuk berbanding kawasan lain.

“Sebelum ini, suhu di kawasan pedalaman Kuala Krai, Kelantan pernah dicatat antara 17 dan 18 Celsius pada 2014. Jadi, berkemungkinan di kawasan tersebut boleh berlaku lagi (suhu serendah itu),” katanya.

Untuk rekod, ini bukanlah kali pertama Malaysia pernah mengalami musim sejuk seperti ini. Tahun lalu, pakar memberi amaran bahawa musim sejuk yang dialami oleh Malaysia ini sebenarnya tidak selamat kerana bakal dilanda dengan banjir kilat.


Warga Iraq Berkunjung Ke Malaysia Dan Lahirkan Rasa Kagum Beliau Setelah Melihat Ini

Nota Editor: Perkongsian menarik ini telah dikirimkan oleh pembaca Vocket bernama Ahmad Wazir melalui email. Kami kongsikan semual di sini untuk tatapan anda. Semoga ia dapat sedikit sebanyak memberi gambaran bagaimana tanggapan masyarakat luar khususnya dari Timur Tengah tentang budaya di negara kita.

Kami kongsikan 2 catatan di sini. Pertama adalah dari pengirim email iaitu Wazir, dan ke 2 adalah coretan pengalaman dari Ahmed, warga Iraq yang telah datang ke Malaysia untuk melancong.

Saya perkenalkan diri terlebih dahulu, nama diberi Ahmad Wazir Aiman bin Mohd Abd Wahab. Saya merupakan seorang pelajar perubatan di HUKM, Cheras.

Di waktu cuti saya akan sertai aktiviti sukarela di Petrosains. Namun yang demikian cerita yang ingin saya kongsi ini bukanlah cerita tentang saya. Ia tentang 2 adik-beradik dari Iraq yang datang bercuti ke Malaysia.

Terserempak dan berkenalan di Petrosains, saya bawa mereka untuk mengalami sambutan hari raya di Malaysia dengan membawa mereka berjalan raya.

Sungguh menarik perbezaan budaya dan pemahaman Aidil Fitri kita dengan masyarakat Timur Tengah. Ahmed, pelancong tersebut yang juga merupakan pelajar perubatan di Basra Colleg di Iraq telah menulis entry yang ingin beliau kongsikan, iaitu pengalaman beliau.

Nama saya Ahmed, berusia 19 tahun dari Iraq. Saya berkunjung ke Malaysia selama 15 hari untuk bercuti tapi apa yang saya temui di sini bukan hanya sekadar melihat bangunan-bangunan pencakar langit di Kuala Lumpur mahupun keindahan Langkawi, tetapi juga mengembalikan kepercayaan saya tentang nilai kemanusiaan.

Melayan orang asing dengan baik, sikap toleransi yang tinggi dan saling menghormati meskipun berbilang bangsa, mesra dan ramah – inilah yang telah saya temui di Malaysia. Yang pasti, saya mahu kunjungi negara ini lagi.

Bertemu dan berkenalan dengan Wazir di Suria KLCC merupakan titik permulaan kepada segalanya. Saya dan adik membeli tiket masuk ke Petrosains.

Kami berdua sangat teruja sebaik saja tiba di sini kerana Malaysia merupakan satu negara yang baru bagi kami, menghidangkan budaya yang berbeza sama sekali.

Wazir merupakan insan yang telah membawa saya mengenali cara hidup rakyat Malaysia dengan lebih dekat. Beliau juga seorang yang bijak dan merupakan sukarelawan di Petrosains.

Perkenalan kami dan Wazir berlaku sewaktu kami sedang meneliti permainan blok fizik. Beliau datang kepada kami dan menerangkan tentang hukum fizik di sebalik permainan itu sehingga kami faham.

Kami berbual selama 20 minit dan akhirnya barulah kami tahu bahawa saya dan Wazir rupanya adalah pelajar dibidang perubatan. Ia sesuatu yang mengujakan bagi saya meskipun dari segi usia, saya setahun lebih muda daripada Wazir. Kami terus add satu sama lain di Facebook dan bertukar nombor telefon.

2 hari kemudian kami chatting di Facebook dan Wazir mengajak saya dan adik mengikutnya ke satu majlis keraian yang dikatakan sesuatu yang lazim di negara ini di sepanjang bulan Syawal – open house raya, sesuatu yang agak asing bagi kami kerana Aidil Fitri sudah berlalu lebih dari seminggu, dan kami di Timur Tengah meraikannya dalam tempoh yang singkat.

Aidil Fitri di tempat kami hanya diraikan dalam 1 hari, dan sebenarnya selama 1 jam sahaja iaitu sejam sebelum solat Aidil Fitri yang mana kami akan letakkan makanan di luar rumah untuk dijamu kepada mereka yang dalam perjalanan ke masjid.

Sebaik saja khutbah selesai dibacakan, kami akan pulang ke rumah. Tetapi di Malaysia ia berlainan sama sekali di mana Syawal diraikan selama sebulan.

Sebagai seorang yang meminati kepelbagaian budaya dan agama, kami bersetuju untuk ikut Wazir, dan kami tak sangka dalam masa  satu hari ia bakal memberikan kami sesuatu yang sangat bermakna.

Sebelum ini kami tak pernah ada pengalaman di bawa ke sana ke mari oleh penduduk tempatan sewaktu travel, apatah lagi dilayan bagaikan keluarga sendiri dengan penuh mesra.

Beribu batu jauh dari kampung halaman sendiri tapi satu persamaan yang nyata – Islam, dan itu cukup untuk kami rasa seperti satu keluarga. Pada jam 10 pagi perjalanan kami ke Negeri Sembilan bermula.

Saya dan adik masih clueless dan teruja di sepanjang perjalanan kerana sebelum ini kami tak pernah dengar perkataan ‘Open House‘ di tempat kami di Timur Tengah.

Kami juga tiada perayaan seperti ini. Di tempat kami keluarga dan kawan-kawan dijemput ke rumah hanya sewaktu meraikan perkahwinan dan sambutan hari jadi.

Saya sangat sukakan tradisi ini, dan saya harap kami juga ada sambutan seperti ini di Timur Tengah sebab ia benar-benar memaparkan nilai-nilai Islam dalam menjalin ukhuwah dan silaturrahim.

Sewaktu di rumah pertama, kami agak berdebar dalam waktu yang sama teruja kerana akan berkunjung ke rumah seseorang yang tidak pernah kami kenali sebelum ini, 7000 km dari rumah sendiri.

Sekali lagi, keluarga ini mengejutkan saya dengan keramahan mereka. Saya rasa selesa dan sangat diraikan.

Budaya dan cara bersalam di sini sangat menarik minat saya. Mereka yang lebih muda akan mencium tangan yang lebih tua sewaktu bersalaman sebagai tanda hormat.

Kami dapat memahami cara bersalam ini dengan mudah dan cepat, dan saya serta adik lakukan perkara yang sama sewaktu bersalaman dengan ibu bapa sahabat Wazir.

Saya dapat rasai ia adalah satu cara yang mudah dan betul bagi menunjukkan rasa hormat kepada mereka yang lebih dewasa dan berusia dari kita. Di Timur Tengah, kami hanya mencium dahi sebagai tanda hormat.

Kemudian, datang pula bahagian yang paling menarik di Malaysia ini – makanan. Hidangan  yang namanya tak pernah saya dengar sebelum ini menjadikan saya tidak sabar untuk mencuba makanan tradisional di sini.

Rendang, kuah kacang dan nasi impit (menurut Wazir ia adalah nasi yang dimampatkan). Semuanya sedap! Saya sangat sukakannya dan cuba makan dengan cara saya sendiri iaitu makan nasi impit kosong.

Mereka ketawakan saya kerana sepatutnya nasi impit dimakan bersama kuah kacang, dan bila saya cuba, rasanya lebih sedap! Redang juga sangat sedap, terutamanya rendang ayam.

Apabila mereka katakan makanan Malaysia memang terbaik, mereka sebenarnya tak tipu. Hinggakan saya berhajat untuk beli makanan begini dan bawa pulang ke Iraq. Sewaktu kami mahu bergerak tinggalkan rumah pertama, kami diberikan satu sampul surat yang buat saya terpegun sejenak.

Wazir memberitahu sampul surat itu berisi duit. Memang menakjubkan, dapat rasa makanan yang sedap dan dapat duit juga?

Kami kemudian beransur ke Kuala Lumpur untuk ke rumah ke 2 pula, iaitu rumah guru Wazir diwaktu sekolah dahulu. Wazir juga sempat menunjukkan sekolah lama beliau yang mempunyai bangunan yang besar.

Sebelum tiba di Cyberjaya, Wazir membawa kami melawat di sekitar Putrajaya dan berhenti di beberapa tempat termasuk di satu jambatan yang merentasi sebuah tasik.

Bangunan di Putrajaya semuanya cantik-cantik. Akhir sekali, kami singgah dan solat di sebuah masjid yang besar dan menakjubkan – Masjid Besi, itulah nama yang Wazir beritahu kepada kami.

Satu perkara yang saya dan Wazir sangat gemari adalah bertukar pengetahuan. Disebabkan Bahasa Arab adalah bahasa utama saya, kami sering berbincang tentang surah di dalam Al Quran dan makna di sebalik setiap ayat serta cara yang betul untuk membacanya, hingga kepada kes-kes yang lebih serius dan berat seperti ISIS dan bagaimana ia telah memberi kesan kepada negara kami.

Sewaktu tiba di rumah ke 3, lagi sekali, jika ada perkara yang paling saya ingati adalah bagaimana ramah dan mesranya orang-orang Malaysia kepada kami tanpa mengira dari mana kami berasal. Kepelbagaian bangsa adalah sesuatu yang normal d sini dan saya sukakannya.

Kami rasa seperti sangat diraikan. Rumah ke 3 juga sangat menarik bukan hanya kerana ia adalah rumah pelajar Wazir (Wazir mengajar kelas tuisyen secara sambilan), tetapi kerana bapa kepada pelajar Wazir ini pernah ke Iraq.

Beliau ke Iraq pada tahun 2002 dan menunjukkan kepada kami gambar-gambar pemandangan di Iraq yang cantik dan kelihatan aman sewaktu di zaman pemerintahan Saddam. Kami berbicara soal politik dan betapa banyak negara kami telah berubah sejak 20 tahun lepas, tentang ISIS dan bagaimana Iraq telah jauh ketinggalan sejak perang meletus.

Ianya adalah perbualan yang santai sambil saya melihat gambar-gambar di Iraq pada satu ketika dulu hingga saya tidak sedar masa yang pantas berlalu.

Kunjungan paling akhir  kami di rumah ke 4 buat kami sedar betapa orang-orang di Malaysia sangat sukakan haiwan terutama kucing. Sahabat Wazir telah memelihara kucing besar yang berbulu tebal dan comel.

Kami tidak begitu dekat dengan kucing di Iraq dan kucing-kucing di sana jarang yang kelihatan besar dan bersih. Ia satu pengalaman yang menarik bagi kami.

Dan dengan melihat budaya di negara ini dengan lebih dekat, tak dapat saya bayangkan kunjungan ini merupakan sesuatu yang sangat menarik dan berbekas di hati saya, meskipun ia hanya sekadar dalam sehari, lebih tepat lagi selama 10 jam.

Baca lagi: Keindahan Syria Satu Ketika Dulu Sebelum Perang


Catatan Dari Hati Anak Jati Perak Tentang Sultan Mereka Yang Berjiwa Rakyat

Nota Editor: Kisah benar ini asalnya telah dikongsikan oleh saudara Li Ipoh di satu fb group. Kami kongsikan semula di sini dengan izin dari penulis asal. Semoga perkongsian ini dapat memberi ruang untuk kita melihat seorang sultan dari kacamata rakyat.

Petang hujung Mei 2014 itu mendung. Bagaikan petanda perkhabaran sedih yang aku baca dari media maya sewaktu berehat selepas Asar selesai urusan kerja di ibu negara. Sultan Perak ke-34 Sultan Azlan Shah telah mangkat.

Pemimpin tempat kami rakyat Perak berpayung selama ini telah pergi selamanya meninggalkan remuk di hati kami. Segera aku teringat kenangan berkali-kali kenderaan yang aku naiki dulu di sekitar Ipoh diarah berhenti oleh polis trafik sebelum kelihatan kenderaan diraja lalu membawa sosok tenang berambut putih di tempat duduk belakang.

Namun yang paling membekas pastinya peristiwa aku melihat santunnya almarhum memegang tangan rakan sekolah sebelum mengangkat dia yang terjatuh dihadapan almarhum yang sedang berjalan menuju saf baginda sebelum solat Jumaat ketika sekolah menengah aku dahulu. Raja yang berjiwa rakyat dan memiliki taraf pendidikan tertinggi antara raja-raja seluruh dunia.

Malam itu aku berpakat dengan seorang rakan Syafri berziarah ke Kuala Kangsar keesokan harinya. Untuk memberi penghormatan terakhir. Menunggang motorsikal sepanjang Jalan Kuala Kangsar dari Ipoh sebelum berhenti sebentar di pekan Chemor. Di sebuah kedai kami membeli pin dan riben putih untuk dililitkan di songkok melengkapi persalinan serba hitam kami hari itu.

Mengetahui niat kami ke Kuala , pekedai berbangsa Cina itu mendoakan kami selamat sampai dan menyatakan kesedihannya juga. Ternyata pemergian almarhum baginda diratapi tanpa mengira bangsa dan latar belakang.

Setiba di pekan Kuala telah banyak jalan yang ditutup dengan kawalan pihak berkuasa. Setelah meletakkan motorsikal berhampiran Istana Kenangan, kami terus ke Istana Iskandariah yang telah dibanjiri rakyat jelata. Baru aku sedar itulah kali pertama aku menjejakkan kaki di istana terbilang itu.

Setibanya di sebuah balai di dalam istana kami beratur untuk menaiki tangga ke tingkat atas tempat jenazah almarhum ditempatkan untuk penghormatan terakhir.

Setibanya di dalam dewan berwarna serba keemasan kami perlahan-lahan bergerak kedepan menghampiri jenazah. Dikiri kanan laluan kami menempatkan kerusi untuk para pembesar. Di hujung kiri berhampiran jenazah, para kerabat diraja seragam berpersalinan putih kelihatan sugul sambil membaca surah yasin.

Setiba di depan kelihatan keranda diraja diselimut kain putih berada di hujung dewan. Kami dibenarkan mengambil masa membaca al-Fatihah sebelum bergerak keluar memberi ruang kepada hadirin yang lain pula.

Keluar dari balai kami memutuskan untuk rehat makan dahulu di medan laksa di muara bersebelahan Sungai Perak. Sebelum asar nanti kami akan ke Masjid Ubudiah, Bukit Chandan bagi menyertai solat jenazah untuk almarhum.

Ketika di medan laksa bicara kami tak lepas dari mengenang kisah almarhum sultan yang setiap Jumaat kami doakan nama baginda dalam khutbah yang dibaca khatib selama ini. Dari kaca tv kami melihat YM Raja Nazrin juga telah dimasyhurkan sebagai Sultan Perak yang ke 35.

Menghampiri asar kami ke Masjid Ubudiah. Dari jauh kedengaran tembakan meriam menandakan pergerakan masuk jenazah menghampiri masjid. Diiringi paluan nobat kelihatan Sultan Nazrin bersama Sultan Selangor berserta pembesar lain masuk ke kawasan masjid.

Sebelum usungan diraja yang membawa jenazah dipikul sekumpulan askar dibawa pula memasuki masjid. Ketika ini satu peristiwa aneh terjadi. Dengan tak semena-mena muncul ratusan rama-rama putih di sekeliling kawasan masjid. Mungkin alam juga mahu menzahirkan salam takziahnya.

Usai solat asar dan solat jenazah oleh jemaah yang memenuhi masjid kami segera ke makam diraja disebelah masjid untuk menyaksikan majlis pengebumian almarhum. Dengan tertib kumpulan askar tadi memikul jenazah almarhum kedalam liang lahad. Cermat satu persatu bungkusan berisi tanah dimasukkan ke liang lahad diperhati dengan sayu oleh Sultan Nazrin dan sekalian hadirin yang mengelilingi kawasan pengebumian.

Mufti Perak memulakan bacaan tahlil dan talkin. Hadirin yang hadir turut sama-sama bertafakur. Kelihatan jemaah tarikat Nasyabandi yang pernah diketuai oleh adinda Sultan Nazrin , Raja Ashman juga bertahlil sambil berdiri dan mengangguk-angguk kepala mereka. Mungkin agak aneh dilihat sesiapa yang tidak meraikan kekhilafan amalan agama.

Selesai pemakaman hujan mula menitis dan semakin kasar. Rakan aku menggesa kami segera pulang ke Ipoh. Tapi bagi aku alang-alang sudah seharian di Kuala baik aku mengambil masa bersalaman dengan Sultan Nazrin di hari pertama pemasyhuran baginda sebagai sultan.

Kami beratur dalam hujan renyai menanti baginda keluar dari kawasan makam. Menghampiri kami tiba-tiba Sultan Nazrin kembali sebak dan berhenti menyeka air mata baginda sambil bertitah menyatakan kami susah payah beratur dalam hujan semata-mata untuk menanti baginda.Dan tanpa mampu ditahan lagi ketika bersalaman dengan baginda airmata sebak aku menitis juga.

Kami bersyukur negeri Perak telah diberi pengganti sultan yang juga berjiwa rakyat dan sangat merendah diri. Semoga Allah merahmati pemerintahan Sultan Nazrin Muizzudin Syah dan terus memberkati negeri Perak yang permai ini. Daulat tuanku!

LIKE dan FOLLOW Vocket di Facebook serta Instagram


Warga Jepun Kagum Dengan Malaysia Dan Ini Adalah Sebabnya

Baru-baru ini saya telah mempunyai ramai kawan di Facebook. Jadi saya ingin kongsikan catatan lama yang pernah saya tulis satu ketika dulu, iaitu sewaktu saya berkunjung ke Malaysia.

Ia telah ditulis dalam bahasa Inggeris dan saudara saya Kimi telah membantu untuk alih bahasa. Inilah dia.

Nama saya Muhammad Nobu. Saya berbangsa Jepun dan berusia 48 tahun. Saya bekerja sebagai pemandu teksi di bandaraya Tokyo.

Dua tahun lepas saya bertemu Arisa dan sekarang dia isteri saya. Kami tinggal di sebuah pekan bernama Gujo yang merupakan tempat kelahiran Arisa.

Gujo adalah sebuah penempatan yang dikelilingi keindahan alam semulajadi dan bersalji. Gujo terkenal dengan keindahan dan kebersihan airnya, kita boleh menikmati air dari gunung dan ia boleh diminum di mana-mana sahaja.

Saya faham, orang lebih berminat dengan bandaraya yang besar seperti Tokyo tetapi anda akan teruja dengan kebudayaan tradisional Jepun di Gujo. Ianya adalah sebuah tempat yang kami cadangkan dan perlu anda lawati suatu hari nanti.

Sekarang kami mempunyai 4 orang anak lelaki, anak sulung kami bernama Tenkyu berusia 9 tahun, anak kedua Makoto 6 tahun, yang ketiga bernama Riku 4 tahun dan bayi kecil bernama Momotaro.

Tenkyu adalah hasil perkahwinan bersama isteri saya terdahulu, Makoto dan Riku adalah anak-anak perkahwinan Arisa yang terdahulu.

Mereka membesar bagaikan saudara kandung sendiri. Saya amat berbangga dengan mereka.

Kami adalah keluarga yang bahagia dan tinggal di tempat yang sangat cantik tetapi hati saya tidak merasa tenteram bila melihat banyak permasalahan di kalangan masyarakat orang-orang Jepun.

Sepertimana di Malaysia, bila saya mengucapkan “hello” kepada seseorang pastinya mereka akan menjawab dengan ucapan yang sama dan mesra meskipun mereka tidak mengenali siapa saya, tetapi di Jepun jauh berbeza.

Bila saya mengucapkan “hello” kepada orang yang saya tidak kenali, saya dianggap pelik dengan ucapan itu.

Masyarakat Malaysia secara semulajadinya amat terkenal dengan ikatan persahabatannya berbeza dengan orang-orang Jepun, pada kebelakangan ini agak sukar untuk menunjukkan nilai-nilai persahabatan dan kemesraan seperti ini.

Walaupun masyarakat Malaysia terdiri dari berbagai kaum tetapi mereka amat mementingkan persahabatan. Hakikatnya persahabatan lebih penting dari ekonomi.

Persahabatan boleh menciptakan wang tetapi kewangan tidak dapat mewujudkan persahabatan. Padahal banyak negara termasuklah Jepun percaya ekonomi itu perlu diutamakan.

Di Jepun lebih dari 30,000 orang membunuh diri setiap tahun. Terbukti Jepun bukanlah sebuah masyarakat yang bijak walaupun di sana banyak terdapat perkhidmatan dan teknologi baru.

Baca: Pelajar Malaysia Gigih Bawa Misi Bina Masjid Dan Perkenalkan Islam Di Jepun

Pada suatu masa dulu, Perdana Menteri Tun Mahathir pernah berkata masyarakat Malaysia perlu pandang ke timur, belajar dengan cara orang Jepun tetapi pada hari ini, orang-orang Jepun perlu belajar dengan anda semua bagaimana sifat-sifat kemanusiaan yang sepatutnya.

Saya selalu mengingatkan orang-orang Jepun betapa pentingnya nilai sesuatu persahabatan tetapi kebanyakan dari mereka tidak mengendahkannya.

Maka ia membuatkan kita berasa sukar untuk terus tinggal di sana. Inilah yang membuatkan kami meninggalkan Jepun.

Pada abad yang lalu kita mempunyai banyak sumber dan membuatkan kita dapat mengikuti arus ekonomi dan kehidupan kita menjadi lebih mudah. Tetapi pada abad ini kita tidak lagi mempunyai banyak sumber seperti dahulu, jadi kita perlulah berkongsi dan untuk mewujudkan perkongsian bijak ini kita memerlukan ikatan persahabatan.

Oleh itu saya yakin Malaysia mempunyai kelebihannya tersendiri di abad yang baru ini. Jika Malaysia mempunyai kepimpinan di peringkat dunia, maka dunia tidak perlu memilih untuk berperang.

Inilah satu-satunya jalan menuju ke arah kedamaian sejagat. 2 bulan yang lalu kami kehilangan kesemua wang kami, namun sehingga sekarang kami masih boleh bertahan meneruskan kehidupan bersama seorang bayi yang kecil dengan sempurna.

Ianya sesuatu yang mustahil akan berlaku di tempat saya. Saya berharap anda tahu betapa bertuahnya negara anda ini dan berbanggalah dengannya.

Ia tidak akan berlaku sekiranya orang percaya perasaan itu tidak penting. Kami sangat terhutang budi dengan masyarakat Langkawi. Terima kasih banyak-banyak

Dari Nobu, Arisa, Tenkyu, Makoto, Riku dan Momotaro

Baca lagi: Lelaki Jepun Kongsi Bagaimana Muslim Dapat Jadi Lebih Dihormati Oleh Warga Jepun


Luahan Hati Mukhriz Ini Memberi Gambaran Sisi Sisi Lain Tun Mahathir. Dan Kami Sukakannya

Nota Editor: Sebaik selesai membaca nukilan dari hati Dato Mukhriz Mahathir ini, terus saya teringat satu kisah yang pernah Dr Mahathir kongsikan dalam buku beliau yang bertajuk A Doctor In The House.

Ia tentang Mokhzani (abang Mukhriz) yang melanjutkan pelajaran ke US. Pada satu hari rumah sewa Mokhzani diserbu CIA untuk pemeriksaan keselamatan sebelum Dr M tiba di sana.

Hal ini menyebabkan teman serumah Mokhzani pucat lesi dan tak menyangka rupanya selama ini dia tinggal dengan anak seorang Perdana Menteri sebuah negara.

Hingga begitu sekali didikan Dr M pada anaknya dan tiada privilege. Jom ikuti luahan hati Dato’ Mukhriz yang ditujukan khas untuk bapa beliau seperti yang telah dikongsikan di Facebook Mukhriz Mahathir, sempena Hari Bapa.

Ha, when did you get back, Is?, tanya ayah walhal saya sudah hampir seminggu pulang dari MRSM Kota Bharu (kini MRSM Pengkalan Chepa) untuk cuti semester.

Sepanjang saya berada di rumah No. 3 Jalan Tunku, iaitu kediaman rasmi Timbalan Perdana Menteri, ayah tidak banyak bercakap. Dia sekadar menjawab pertanyaan saya dengan sepatah dua perkataan sahaja. Entah kenapa, kali ini ayah tidak mesra berbual seperti selalunya.

Lima hari berlalu dengan keadaannya sama sahaja, ibu menghulurkan duit RM5 dan menyuruh saya pergi gunting rambut. Setelah pulang ke rumah dengan rambut pendek dan kemas, barulah dari belakang surat khabar ayah menyapa: “Ha, bila balik Is?”

Rupa-rupanya kepulangan saya dari maktab dengan rambut yang agak panjang dan kusut masai sangat tidak disenangi ayah. Tetapi cara dia menunjukkan kemarahannya dengan tidak terus menegur saya, langsung tidak saya fahami.

Hal itu saya sedari hanyalah setelah ibu dengan tepat meneka tindakan yang boleh menjernihkan keadaan iaitu dengan saya memotong rambut.

Agaknya kerana terkejut dengan episod itulah pertumbuhan rambut saya terencat dan akibatnya semua orang dapat lihat sendiri!

Ikan tuna yang dibekukan hingga -60*C diexport keluar dari terminal perikanan LuHaiFeng di Qingdao, China. Kedah Int’l Fishery Terminal (KIFT) bakal menyusul.

Ayah seorang yang tegas dengan anak-anaknya tetapi ketegasan itu disirami kasih sayang yang sangat dalam. Kalau ada apa-apa yang tidak kena dengan anak-anak, tugas memperbetulkannya jatuh di tangan ibu. Ayah akan tangani sendiri jika timbul hal-hal yang dianggap besar melibatkan anggota keluarga.

Sejak usia muda kami adik beradik faham bahawa masa dan perhatian ayah lebih tertumpu kepada rakyat daripada keluarga. Itulah realitinya sampai hari ini. Oleh itu, hal-hal dalaman keluarga diselesaikan oleh ibu tanpa perlu mengganggu ayah.

Begitu berkesan cara ibu menguruskan hal-hal keluarga sehingga membolehkan ayah menumpukan masa dan tenaga kepada urusan negara. Dewasa ini saya dilihat mempunyai sifat penyabar. Sifat banyak bersabar itu tentunya saya warisi dari ibu.

Mujurlah Siti Hasmah berkahwin dengan Mahathir. Kalau orang lain, kemungkinannya lelaki pilihan Siti Hasmah itulah yang akhirnya menjadi Perdana Menteri!

Ketika ibu melahirkan saya pada November 1964 itulah kali pertama ayah tidak berada di sisinya seperti ketika kelahiran kakak dan abang-abang saya.

Sewaktu saya teriak nyaring setelah punggung saya “ditampar” oleh jururawat – atau misi kata orang Kedah – wad bersalin Hospital Besar Alor Star, ayah berada dalam kereta api menuju ke Kuala Lumpur untuk menghadiri hari pertama Sidang Dewan Rakyat sebagai Ahli Parlimen Kota Star Selatan yang baru dimenanginya.

Semakan hansard Parlimen menunjukkan bahawa ayah tidak menyertai perbahasan Parlimen pada hari itu, mungkin kerana terlalu seronok mendapat anak baharu. Tetapi beberapa hari selepas itu ayah mula bertikam lidah dengan seorang Ahli Parlimen dari Singapura yang tidak lain tidak bukan, Yang Berhormat Lee Kuan Yew.

Beliau menyampuk Ahli Parlimen dari Singapura itu sehingga dia berhenti berhujah dan duduk. Empat puluh empat tahun kemudian, dengan takdir, saya menjejaki beliau ke dewan yang sama sebagai Ahli Parlimen Jerlun.

Sudah menjadi pengetahuan umum yang datuk saya, Master Mohamad Iskandar, merupakan seorang pendidik yang sangat mengutamakan penguasaan bahasa Inggeris. Dia mahu membuktikan kepada penjajah Inggeris bahawa orang Melayu juga mampu bertutur dengan penuh intelek dalam bahasa Inggeris.

Mungkin kerana itu juga ayah menghantar saya ke tadika Gereja Methodist di Alor Setar. Pada zaman itu tidak ada tadika atau taska seperti yang ada sekarang selain yang dikendalikan oleh gereja-gereja.

Seingat saya, kanak-kanak yang menghadiri tadika itu riang bermain sambil diajar subjek-subjek ringan sesuai dengan usia mereka. Setelah melihat bagaimana paderi Kristian berdoa sebelum makan dengan menggenggam kedua-dua tapak tangan, saya tanya kepada ayah kenapa kita menadah tangan ketika berdoa di rumah. Ayah menjelaskan perbezaan itu dan menyuruh saya berdoa secara Islam sebelum makan di tadika.

Oleh kerana Sekolah Iskandar di Alor Setar diasaskan oleh datuk saya, maka tentulah ayah menghantar semua anak lelakinya ke sekolah itu yang terletak di belakang Kolej Sultan Abdul Hamid (KSAH). Saya hanya sempat di situ hingga darjah empat kerana pada tahun 1974, Perdana Menteri ketika itu, Allahyarham Tun Abdul Razak Hussein melantik ayah Menteri Pelajaran.

Kami terpaksa berpindah ke Kuala Lumpur dan saya tidak berkesempatan melanjutkan pelajaran ke KSAH yang tersohor itu.

Saya masih ingat betapa gembiranya kami setiap kali menaiki kereta api, termasuklah apabila kami berpindah ke Kuala Lumpur. Kami menaikinya di Stesen Butterworth untuk perjalanan terus ke ibu negara.

Sebagai hiburan dan mengisi masa, setiap seorang daripada kami dibelikan komik – saya mendapat Beano dan Dandy – dua komik Inggeris yang amat popular waktu itu. Abang-abang saya pula memilih komik Combat.

Bilik-bilik tidur dalam gerabak mempunyai dua katil bertingkat. Kami berebut-rebut untuk dibenarkan tidur di katil atas. Sinki tersorok dalam almari. Walaupun seronok dapat komik baru, tidak sampai setengah jam kami semua tertidur dibuai ayunan gerabak dan bunyi enjin kereta api. Celik-celik mata sudah sampai di Stesen Besar Kuala Lumpur. Kini kalau tidak mahu memakan masa tidak lebih 4 jam untuk ke ibu negara melalui lebuhraya, kita boleh terbang terus dari Alor Setar ke Subang atau KLIA.

Ayah menyewa rumah di Seksyen 16, Petaling Jaya. Saya masuk darjah lima di Sekolah Sri Petaling. Pada mulanya saya berasa terasing daripada pelajar lain kerana loghat Kuala Lumpur yang mereka gunakan sehinggalah berjumpa murid-murid berasal dari Perlis yang sama loghat dengan saya. Mereka dan beberapa orang lagi dari Selangor menjadi rakan karib saya hingga ke hari ini.

Walaupun ayah saya Menteri Pelajaran, dia tidak menghantar kami ke sekolah menengah kerajaan. Sebaliknya dia menghantar saya dan abang saya, Mokhzani, ke sekolah asrama penuh kelolaan MARA iaitu Maktab Rendah Sains MARA di Pengkalan Chepa, Kelantan. Suasana di Kelantan tidak banyak beza daripada Kedah, kecuali loghat bahasa, tetapi amat berlainan sekali berbanding dengan Petaling Jaya.

Saya mengambil masa yang lama membiasakan diri berjauhan dengan keluarga dan berasa tidak selesa berada dalam persekitaran yang cukup asing. Itulah perasaan saya pada tahun pertama di Kota Bharu.

Ayah berpesan kepada pengetua maktab supaya tegas dengan saya dan melayan saya seperti dia melayan pelajar-pelajar lain. “Kalau terpaksa tibai pun, silakan”. Dan memang pun saya dirotan kerana ditangkap merokok sewaktu dalam tingkatan lima!

MRSM, termasuklah dirotan, mengajar saya disiplin, berdikari, bergaul, berasa empati dengan taraf kehidupan yang berbeza-beza di kalangan pelajar dan menghormati serta menghargai pengorbanan guru.

MRSM memberi banyak ruang kepada pelajar untuk membuat keputusan sendiri tetapi disiplin amat dititikberatkan. Saya percaya, lima tahun di MRSM pada usia yang sangat penting dalam pembentukan watak seseorang memberi kesan yang berkekalan kepada saya. Agaknya itulah matlamat ayah apabila membuat keputusan menghantar saya ke MRSM.

Keputusan beliau selanjutnya turut memberi kesan besar kepada perwatakan saya. Ketika ramai rakan MRSM melanjutkan pelajaran ke negara-negara Barat seperti Amerika Syarikat, United Kingdom dan Australia, saya menjadi “haiwan makmal” Dasar Pandang Ke Timur beliau. Saya dihantar melanjutkan pelajaran ke Jepun.

Auctioning of tuna happens at Tsukiji Market, Tokyo everyday of the week except Sun & Weds, and except one Wed of the month….today! Lucky!

Kalau di Kelantan saya mengalami permulaan yang sukar, di Tokyo lagilah. Bukan setakat bahasanya yang langsung tidak saya fahami, tetapi budayanya juga jauh berbeza walaupun banyak ciri-ciri timur. Makan dan minum susah. Tidak cukup dengan itu, saya disuruh bekerja sambil belajar supaya dapat menampung yuran universiti dan meringankan kewangan keluarga.

Saya dihantar bekerja sambilan di ibu pejabat Bank of Tokyo Limited di Nihombashi, Tokyo. Serentak saya mempelajari bahasa Jepun sehinggalah saya memasuki Universiti Sophia di Ichigaya, Tokyo.

Ayah sangat kagum dengan budaya orang Jepun dan mengimpikan agar orang Melayu dapat menerap nilai-nilai baik daripada budaya Jepun. Kerap saya dengar hujah bahawa negara Jepun mencerminkan ciri-ciri Islam tulen walaupun ia bukan negara Islam. Ciri dan nilai yang dipegang oleh masyarakat Jepun ini sangat bertepatan dengan ajaran Islam seperti kegigihan dan ketekunan bekerja, sentiasa memikirkan kepentingan umum mengatasi kepentingan diri, menepati masa dan menjaga kebersihan.

Mereka setia dan komited kepada organisasi atau syarikat. Mereka mengamalkan semangat juang yang tinggi. Kesemuanya nilai-nilai murni yang ayah anggap sebagai ramuan wajib bagi menjayakan segala-gala yang kita cita-citakan untuk Malaysia.

Melawat bendang padi & gandum di Mie Agri Research Institute, Jepun. Tengok bendang pun pakai baju kot & tali leher!

Mungkin di peringkat awal di sana, saya tidak memahami tujuan yang tersirat apabila ayah menghantar saya ke Jepun. Namun, lama kelamaan saya makin menghayati manfaat yang saya peroleh selama lima tahun di negara matahari terbit itu. Sampai hari ini saya masih kagum dengan sikap orang Jepun dan berusaha agar rakyat Kedah mencontohi mereka.

Antara sikap orang Jepun yang patut diteladani ialah jujur dan amanah. Apabila berlakunya gempa bumi besar di Tohoku, Jepun, disusuli pula oleh tsunami besar yang meranapkan bangunan dan memusnahkan harta benda, tiada langsung kejadian curi (looting) seperti yang kerap berlaku di negara-negara lain yang ditimpa musibah seperti itu. Malah sifat kemanusiaan mereka menjadi lebih terserlah ketika berlaku tragedi.

Bukan setakat itu saja, wang tunai Yen Jepun yang bernilai lebih RM273 juta, termasuk dari bank-bank yang ranap, dikutip oleh orang ramai dan dipulangkan kepada pemiliknya. Adakah kita, khususnya orang Islam, dapat melakukan hal yang sama dalam keadaan seperti itu?

Dalam kejuaraan bola sepak terbesar dunia World Cup 2014 di Brazil, seperti dijangkakan pasukan Jepun kalah kepada Ivory Coast, seri dengan Greece dan tewas sekali lagi kepada Colombia. Namun, tidak seorang pun penonton bola yang tidak mengagumi dan menghormati Jepun.

Apa rahsianya? Selepas setiap permainan, penyokong-penyokong Jepun mengutip sampah dalam stadium dan membuangkannya di tempat yang dikhaskan. Jepun kalah dalam pertandingan bola tetapi mereka dikagumi kerana budaya mulia yang mereka amalkan. Adakah kita mampu mencontohi mereka?

Sungguh tepat sekali keputusan ayah menghantar saya ke Jepun kerana di situ saya belajar tentang nilai dan jati diri satu bangsa kecil tetapi bercita-cita besar.

Umum juga mengetahui bahawa ayah tidak membenarkan kaum keluarganya terlibat dalam politik atau kerajaan sewaktu beliau memimpin UMNO dan negara.

Bila ditanya dalam satu forum apa maksud larangan itu, ayah berkata tujuannya ialah untuk mengelak daripada timbul situasi di mana beliau terpaksa memilih antara rakyat dengan keluarga. Dalam keadaan sedemikian, tentunya ayah akan memihak kepada rakyat jelata. Jadi di mana hendak diletak kepentingan keluarga?

Justeru, saya terpaksa menunggu hingga ayah bersara sebelum menawarkan diri untuk bertanding jawatan dalam Pergerakan Pemuda UMNO pada tahun 2004.

Bila saya memaklumkan kepada beliau mengenai keinginan saya bertanding jawatan Ketua Pemuda UMNO Kubang Pasu, bahagian UMNO yang beliau sendiri terajui selama 35 tahun, jawabnya ringkas, “Hmmm…kalah.”

Saya terkedu, tidak sekali-kali menduga itu respons ayah terhadap cita-cita saya. Sekurang-kurang ayah boleh mendorong saya untuk mencuba nasib memandangkan beliau sudah pun bersara dan saya tidak lagi terhalang dengan ketegahannya. Sebaliknya respons ayah begitu mengejut dan mengecewakan. Tetapi tepat sekali ramalan ayah, saya kalah sembilan undi.

Dari situ saya belajar mengenai politik. Hakikat bahawa saya anak bekas Presiden yang menerajui parti selama 22 tahun tidak menjamin perjalanan politik saya akan menjadi mudah – kononnya laluan sudah dibuka orang tua saya.

Bagaimanapun, saya belajar mengenai hikmat di sebalik setiap kejadian yang saya lalui. Kekalahan di bahagian ayah saya sendiri menarik perhatian ramai terhadap usaha saya untuk bergiat aktif dalam UMNO.

Saya menang sebagai ahli majlis kerja (Exco) Pemuda dengan undi tertinggi. Sejak itu, saya tidak pernah rasa terlalu kecewa dengan keadaan yang sepatutnya mengecewakan. Saya yakin Allah SWT tentunya mempunyai perancangan yang lebih baik untuk kita.

Saya juga faham tujuan ayah yang seakan-akan tidak menggalakkan saya bergiat dalam arena politik. Memahami betapa politik itu dipenuhi onak dan duri, beliau mahu saya tidak ambil mudah dan dia mahu saya berpijak di bumi nyata, tabah dan tidak mudah kecewa.

Antara perkara yang pertama saya lakukan setelah mengangkat sumpah sebagai Menteri Besar Kedah adalah menandatangani ikrar integriti. Saya mengumumkan pendirian saya tidak membenarkan kaum keluarga saya terlibat dalam sebarang perniagaan yang melibatkan Kerajaan Negeri Kedah.

Dua tiga hari kemudian, saya berjumpa dengan ayah. Beliau mengulas: “Jadi saya pun tak boleh berniaga di Kedah lah.”

Ayah membalas: “Macam mana boleh, kalau Is dah umum macam tu?”

Saya jawab: “Kena tunggu Is berhenti dulu lah.”

“Dua puluh dua tahun lagi!” jawab saya berseloroh.

“Hai, macam balas dendam saja,” kata ayah dalam ketawa.

Sempena Hari Bapa ini saya ingin mengucapkan Selamat Menyambut Hari Bapa kepada ayah saya. Juga ucapan Selamat Hari Jadi ke 90 pada 10hb Julai ini.

[Untuk rekod 20hb Disember 1924 tercatat sebagai tarikh lahir rasmi ayah. Tetapi tarikh sebenar ialah 10hb Julai 1925. Kalau meraikan kedua-dua tarikh tersebut, maka usia ayah sepatutnya akan mencecah 180 tahun Julai ini!]

Terima kasih atas segala bimbingan dan didikan yang diberikan kepada saya secara langsung, dan lebih banyak lagi secara tidak langsung. Yang saya mohon ialah ayah terus mendoakan kami yang mewarisi negara ini dari orang sebelum kami.

Doakan agar Allah SWT terus memberi petunjuk dan hidayah kepada kami semua, supaya apa yang dicita-citakan oleh ayah dan ayah-ayah kita semua menjadi kenyataan, insyaAllah.

Selagi hayat dikandung badan, teruslah menegur kami agar kami tidak terpesong daripada landasan yang betul. Walaupun kami sudah dewasa, namun kebijaksanaan ayah dan orang-orang terdahulu masih kami perlukan. Supaya destinasi yang dituju terus didorong oleh momentum dan hala tuju yang diusahakan oleh pejuang-pejuang terdahulu.

Mudah-mudahan Hari Bapa tahun ini, dan ulang tahun kelahiran yang ke-90 bulan depan akan mengukuhkan lagi rasa hormat kami kepada ayah yang telah bersengkang mata berjuang demi agama, bangsa dan tanah air.

BACA: Kisah Sebuah Banglo Impian Dengan Tiang Tinggi Dibina Oleh Seorang Ayah Dengan Tangannya Sendiri

BACA juga: Ini Mungkin Hadiah Terhebat Dari Seorang Ayah Buat Anaknya Yang Menghidap Kanser

LIKE dan FOLLOW Vocket di Facebook serta Instagram


Catatan Seorang Lelaki Buat Para Suami Yang Sekadar Jaga Dunia Isteri

“Ok, Al fatihah dah ngam.. Bacaan tahiyyat awal pulak,” pinta suami pada isteri.

“Attahiyyatusmubarokatusholawatuttoyyibaa…..” isterinya mula membaca sambil menyusukan anaknya.

“Attahiyyaatul…. bukan tus.. huruf lam.. masa sambung tu..bukan huruf sin…” tegur suaminya sambil memandu kereta.

“Ok saya cuba lagi… Attahiyyatulmubaro..” isterinya membaca hingga habis.

“Rukun solat ada 13… Rukun qauli dah selesai. Lepas ni rukun fi’li (perbuatan) pula saya nk tengok,” jelas suaminya tersenyum.

Masyarakat sedang tenat. Dunia semakin penat. Jangan beralasan yang kita sibuk sehingga hal-hal ini diabaikan. Esok lusa atau bila bila Allah akan panggil kita. Siapa nak dipertanggungjawabkan kelak?

Siapa nak semak solat anak-anak? Kalau isteri punya solat kita tak betulkan, bagaimana mereka nak ajarkan pada zuriat-zuriat kita?

Bagus. Beri anak susu badan. Makanan makanan sihat kita jaga. Aurat tutup sempurna. Tapi solat mereka? Jangan kita buat buat lupa. Mereka dan anak anak itu amanah Allah buat kita.

Takde ilmu? Belajarlah. Kemudian ajar mereka. Atau pergi belajar sama-sama. Masa tidak menunggu kita. Mati itu bila-bila masa.

Curi-curi masa yang ada. Gunakan sebaiknya. Tengah memandu nak ke tempat kerja, boleh kita guna. Nak keluar berjalan.

Kawan, aku bukan nak ajar bagaimana nak menjaga anak isteri. Aku cuma risau yang kita hanya jaga dunia. Jaga kesihatan jasad sahaja. Tapi rohaninya?

Aku tahu, perit menjadi suami. Cabaran besar menjadi lelaki. Tapi inilah maharnya untuk mencari Redha Ilahi. Para nabi dan rasul juga lelaki. Auliya’ juga kebnyakkan lelaki.

Jadilah lelaki yang berani. Berani itu akan membentuk anak dan isteri. Kita pastikan di mahsyar kelak, Nabi SAW berbangga dengan umat umat baginda dari kalangan wanita.

Jadikan mereka Wanita Hebat! Kelak mereka boleh jadikan anak-anak kita insan hebat. Mukmin yang kuat, mukmin kesayangan Nabi Muhammad SAW.

Nota: Admin Instagram @CeritaHijrah_ mengubahsuai kisah asal rakannya di Facebook agar lebih mudah difahami dan jitu.


Wartawan Dedah Kisah Belakang Tabir Penjenayah Botak Chin Sewaktu Di Penjara

Nota Editor: 2 catatan tentang Botak Chin (antara penjenayah yang paling diburu dan dikehendaki oleh polis Malaysia satu ketika dulu) adalah hasil perkongsian Syahril A. Kadir. Beliau pernah bekerja sebagai Senior Crime Reporter di Utusan Malaysia.

Kami kongsikan semula di sini dengan izin daripada penulis. Ikuti perkongsian menarik beliau yang mungkin tak pernah anda ketahui sebelum ini.

BOTAK CHIN MAHU KONGSI HASIL ROMPAKAN DENGAN TIMBALAN MENTERI, CABAR PENJARA GUNA WAYAR GANTUNG DIRINYA!

HARI ni aku nak berkongsi kisah penjenayah tersohor di Malaysia, Wong Swee Chin@ Botak Chin. Sebenarnya dia bukan berkepala botak, tetapi ia adalah gabungan dari tiga perkataan Hokkien iaitu Bo Tak Chin yang bererti Tiada (Bo), Kerja (Tak) Chin (China) atau China Tiada Kerja atau ‘jobless Chinese’.

Dia ni famous sebab kononnya dia macam Robin Hood moden, rompak tetapi bagi duit kat orang miskin. Tapi ramai yang tak tahu, dia buat macam tu sebab nak ‘cover line‘ je, bila bagi duit kat orang, ramai yang selalu ‘cover‘ dia dari ditangkap polis.

Botak Chin ni terkenal era 70-an sebab selalu terlibat dalam rompakan besar dan tak ragu-ragu untuk membunuh kawannya sendiri kalau mereka belot.

Zaman tu aku pun tak lahir lagi tetapi aku dapat banyak maklumat mengenai Botal Chin daripada pegawai polis yang paling dibencinya, Tuan Kulasingam dari CID.

Botak Chin pernah mengarahkan kuncu-kuncu menembak Tuan Kulasingam sehingga cedera parah. Aku pernah sehari suntuk duduk dengan Tuan Kulasingam masa dia pencen polis dulu untuk mendapatkan cerita pasal Botak Chin. Tak lama lepas tu Tuan Kulasingam meninggal dunia.

Baik, berbalik pada Botal Chin ni, masa dia kena tangkap dan dimasukkan ke Penjara Pudu dulu, dia pernah nak rancang untuk BOM penjara berkenaan.

Untuk itu sedikit demi sedikit dia sediakan bahan-bahan letupan seperti paku dan karbad, yang dibawa masuk ke penjara secara beransur-ansur oleh mereka yang melawatnya. Bahan-bahan letupan ini disimpan di dalam tandas. Bila wadar dapat tahu, dia pukul dan tikam wadar penjara tu setengah mati!

Seorang Timbalan Menteri Dalam Negeri pernah diarah berjumpa dengan Botak Chin kat Penjara Pudu untuk selesaikan masalah ‘keras kepala’ dia ni, tahu apa Botak Chin buat?

Dia boleh offer pulak Timbalan Menteri ni duit rompakan yang dia simpan janji dia dibebaskan dari penjara. Dia pulak nak ‘psiko’ Timbalan Menteri ni.

Dan bila Timbalan Menteri tadi enggan layan rancangannya itu, dia maki hamun Timbalan Menteri tu sebab kononnya melengahkan proses hukuman mati yang dikenakan ke atasnya.

“Pasal apa simpan gua, kasi makan, buang duit government. Gantung gua, bakar gua punya body dan buang semua habuk dalam parit dan longkang. Apa tunggu lagi? Takut kah?,” jerit Botak Chin pada Timbalan Menteri tu.

Bila diterangkan pada Botak Chin yang tali gantung masa tu kehabisan stok untuk menggantung lehernya, sekali lagi Timbalan Menteri itu dimarahi Botak Chin.

Timbalan Menteri itu memberitahunya, tali gantung (ketika itu) terpaksa ditempah di England dan ia mesti disalut dengan baldu bagi mengurangkan kesakitan yang ditanggung pesalah.

Ternyata penerangan itu membuatkan Botak Chin lagi panas hati. Botak Chin terus tanya;

“Mana lu tahu sakit kah tak sakit kah? Yang sudah mati kena gantung ada cakap sama lu?’

Untuk itu Botak Chin mencadangkan WAYAR untuk menggantung dirinya sebagai langkah alternatif. Ganas tak?

Tapi yelah, ganas macam manapun Botak Chin tak dapat lari daripada takdir. Akhirnya pada 11 Jun 1981, pada usia 28 tahun, Botak Chin menemui ajalnya setelah digantung sampai mati di Penjara Pudu.

Berakhirlah riwayat salah seorang penjenayah paling kejam dan licik di Malaysia.

NOTA:  Timbalan Menteri yang saya maksudkan ialah bekas Menteri Besar Kedah, Tan Sri Sanusi Junid. Sanusi pernah menulis pengalamannya dengan Botak Chin itu dalam blog peribadinya.

Baca: Suspek Rompakan Menangis Apabila Bertemu Semula Rakan Sekelas Di Mahkamah Dalam Keadaan Janggal

DR. MAHADEVAN: BOTAK CHIN BERDIRI TEGAK TANPA DISURUH SETIAP KALI LAGU NEGARAKU BERKUMANDANG!

Kelmarin aku ada menulis mengenai penjenayah terkenal, Wong Swee Chin@ Botak Chin, seorang lelaki yang cukup terkenal dengan kegiatan jenayahnya sekitar tahun 70-an hingga digeruni oleh masyarakat dan menjadi orang yang paling diburu PDRM ketika itu.

Tapi tak ramai tahu yang ada seorang lelaki yang telah diberi tanggungjawab untuk ‘menganalisa’ penjenayah paling berbahaya ini ketika suspek berjaya diberkas pihak polis dalam satu operasi khas. Orangnya tidak lagi dan tidak bukan, Pengarah Hospital Bahagia Tanjung Rambutan (ketika itu), Tan Sri Dr. Mahadevan.

Dr. Mahadevan adalah satu nama besar dalam bidang psikatri di negara kita. Malah untuk pengetahuan korang, beliaulah yang memberi nama Hospital Bahagia kepada pusat perubatan mental tertua di negara kita itu.

Berbalik pada kisah Botak Chin, antara cabaran awal Dr. Mahadevan adalah memastikan keselamatan petugas perubatan hospital itu. Ini kerana Botak Chin mempunyai ramai pengikut yang setia dan sanggup berbuat apa saja bagi memastikan penjenayah tersebut dapat lari sama ada dari penjara ataupun hospital.

Untuk itu, Dr. Mahadevan telah melantik tiga pegawai paling dipercayainya untuk bersedia berhadapan dgn sebarang kemungkinan sekiranya berlaku kejadian yang tidak diingini selama Botak Chin dirawat di hospital tersebut.

Bagi memantau tingkah laku Botak Chin dalam wad mental itu, Dr. Mahadevan telah memasang kamera tertutup di wad berkenaan. Tindakan ini langsung tidak disedari oleh Botak Chin.

Selama pemerhatiannya menerusi sebuah monitor khas yang disambung wayarnya dengan kamera tersebut, beliau mendapati Botak Chin seorang yang cukup disiplin, jauh dari tanggapan orang sebelum ini. Menurut Dr. Mahadevan, setiap pagi lelaki itu akan membuat latihan senaman tai chi di biliknya.

Botak Chin juga hanya meminta sebuah televisyen di biliknya dan setelah permintaannya itu ditunaikan, dia habiskan masanya dengan menonton TV hingga tamat siaran.

Yang paling beliau tidak lupa, setiap kali TV memainkan lagu Negaraku ketika tamat siaran, setiap kali itu jugalah Botak Chin akan bangun berdiri sebagai tanda hormat!

Menurut Mahadevan, Botak Chin juga digilai ramai wanita hingga menyebabkan Hospital Bahagia itu sentiasa dihujani panggilan mereka yang bertanyakan keadaan terkini penjenayah berkenaan.

Dalam pada itu, ketika ditanya oleh Dr. Mahadevan, Botak Chin menafikan yang beliau gemar membunuh, sebaliknya penjenayah itu mendakwa tidak pernah melepaskan tembakan (kecuali terpaksa) dan akan memastikan premis yang dirompaknya BEBAS dari kehadiran pelajar sekolah.

Malah Botak Chin memberitahu ada ketikanya dia hanya merompak menggunakan pistol yang tidak berisi peluru bagi mengelakkan kecederaan atau kematian mana-mana pihak.

Kata Dr. Mahadevan, Botak Chin juga pernah merayu kepada mahkamah agar organ badannya seperti mata dan buah pinggangnya didermakan kepada mereka yang memerlukan selepas dia digantung di penjara namun ia ditolak oleh hakim kerana penjenayah itu tidak pernah mengisi borang untuk berbuat demikian!

Namun menurut Dr. Mahadevan, selepas 19 hari dirawat di Hospital Bahagia, beliau terpaksa ‘melepaskan’ Botak Chin untuk ditahan di penjara kerana pihak polis menemui sebutir peluru di hospital itu – yang dipercayai satu ugutan dan percubaan untuk melarikannya dari wad gila berkenaan!

Begitulah serba sedikit pengalaman seorang tokoh perubatan yang makin dilupakan jasa dan sumbangannya pada negara. Kini Dr. Mahadevan semakin tua dimamah usia. Beberapa tahun lepas beliau nyaris maut apabila diculik sekumpulan penjenayah dan dipukul hingga mengalami kecederaan parah.

Kali terakhir aku bertemu Dr. Mahadevan adalah kira-kira lima tahun lepas di Carcosa Seri Negara. Entah di manalah beliau sekarang.

Baca lagi: 20 Fakta Menarik Tentang Mafia Jepun Yakuza. #17 Ahli Mereka Dilarang Keras Dekati Musuh Ini

LIKE dan FOLLOW Vocket di Facebook serta Instagram


2 Lokasi Nasi Baryani Wajib Pergi Di Batu Pahat

Batu Pahat, Johor terkenal dengan masakan nasi baryani yang sangat mantap. Kalau pergi ke majlis kahwin di Johor, rata-rata nasi baryani yang akan menjadi pilihan untuk dihidangkan kepada tetamu.

Kali ini kami ingin bawakan kepada anda 2 lokasi terbaik yang wajib anda pergi untuk menikmati nasi baryani di Batu Pahat. Jom!

Lokasi: Kompleks Niaga Benteng Peserai. Berhadapan dengan Hospital Putra Batu Pahat.

Kedai ini sangat terkenal di Batu Pahat. Bukan sahaja dikenali oleh penduduk tempatan, malahan orang dari Melaka, Kuala Lumpur, Singapura turut datang ke Batu Pahat semata-mata ingin menikmati nasi baryani dari gerai Mohd Shah.

Dibuka seawal 8 pagi. Yang menariknya, kedai ini dibuka sehingga pukul 10 malam, tapi lauk dah habis seawal pukul 2 petang lagi! Kedai ini sering ditutup lebih awal dari masa yang ditetapkan kerana orang terlalu ramai pada waktu tengah hari. Boleh tengok gambar di bawah betapa ramainya orang menunggu untuk membuat tempahan. Memang laku keraslah!

Keistimewaan nasi baryani Mohd Shah ini adalah kepada lauk daging, kambing dan ayamnya yang sangat lembut dan banyak. Rempah yang digunakan untuk memasak lauk juga terasa enaknya kerana telah dimasak dalam tempoh yang lama agar rasanya sebati di dalam lauk. Kalau nak tambah sedap lagi, anda boleh cuba acar buah yang disediakan.

BACA: 7 Tempat Makan Wajib Pergi Di Pulau Pinang

BP Baryani Power juga merupakan satu lokasi wajib pergi untuk menikmati nasi baryani di Batu Pahat. Restoran ini memiliki cawangan di Melaka dan juga di Kuala Lumpur.

Nasi baryaninya penuh lemak. Selain itu, cara untuk menikmati nasi baryani ini juga sedikit berlainan. Nasi baryani ini perlu dimakan bersama sambal cili pedas-pedas manis. Rasa lemak pedas ini yang betul-betul menarik minat pelanggan untuk datang ke restoran ini.

Lauk istimewa restoran ini adalah ayam masak merah yang dihidangkan pada hari hujung minggu. Kepada yang nak merasa nasi baryani bersama ayam masak merah kena datang hujung minggu sahaja ya.


Luahan Seorang Anak Yang Pernah Bosan Tapi Akhirnya Rindu Pada Bebelan Ibunya

Nota Editor: Kisah ini asalnya telah ditulis oleh Saudara Li Ipoh sebagai catatan penghargaan buat ibunya. Kami kongsikan semula di sini dengan izin dari penulis.  Semoga kisah ini turut membawa kebaikan buat anda. Selamat Hari Ibu buat semua ibu-ibu yang membaca catatan ini.

Selalunya jarak dan masa itu mampu membuatkan kita terfikir untuk mensyukuri apa yang kita kadang-kadang terlupa menghargai. Jujur aku bukan sebaik-baik anak. Beberapa kali juga aku tak sengaja buat emak menitis air mata dengan sikap aku. Mungkin kerana jiwa remaja aku yang memberontak masa itu.

Habis sahaja persekolahan aku dah minta izin emak nak merantau tapi emak tak benarkan. Sebetulnya aku nak lari dari kongkongan emak. Apa sahaja aku nak buat mesti ada halangannya. Aku tak boleh menunggang kereta motorsikal sesuka hati aku macam remaja lain masa itu apa lagi nak berjalan jauh seorang diri. Masa itu aku fikir emak nak bunuh jiwa kembara anak lelakinya sendiri.

Hanya bila umur 23 apabila aku mendapat pekerjaan tetap barulah emak lepaskan aku hidup merantau ke negeri lain. Senangnya hati aku waktu itu lari dari bebelan dan leterannya. Aku mula berdikari. Tak ada lagi makanan yang siap tersedia atas meja. Semuanya perlu aku buat sendiri.

Ditakdirkan beberapa tahun di rantauan aku sendirian di rumah sewa. Segala hiburan di bandaraya itu masih tak boleh isi kekosongan jiwa aku. Sampai boleh kata setiap hujung minggu aku sedar dari lena termimpi- mimpi bebelan mak aku. Baru aku sedar dahsyatnya rindu aku kepada emak. Macam mana benda yang aku benci dulu boleh jadi satu yang sangat aku harapkan kembali.

Diizinkan Allah setelah lama berkerja di Klang aku dapat bertukar tempat kerja kembali ke Ipoh. Kawalan emak pada aku pun dah berbeza tidak seketat dulu. Malah emak pula yang menggalakkan aku mengembara. Katanya selagi aku belum ada komitmen kepada keluarga sendiri berjalanlah melihat dunia ini sepuas-puasnya.

Setiap kali aku pulang dari mengembara kepada emak lah aku bercerita pengalaman yang aku kutip sepanjang kembara itu. Malah kebanyakan destinasi tujuan aku sebenarnya dari cadangan emak. Dan emak akan mendengar dengan penuh minat cerita anak sulungnya ini.

Ada hikmahnya juga emak lepaskan aku ketika usia aku sudah agak dewasa. Aku sudah ada sedikit kematangan pertimbangan untuk menentukan baik dan buruk sesuatu keputusan. Mungkin jika aku ‘bebas’ awal ketika remaja dulu aku akan buat sesuatu yang merosakkan diri aku sendiri.

Dan semasa berpisah untuk berjalan jauh malah ketika nak berkerja setiap hari juga aku ada kesempatan menunjukkan sayang kepada orang tua aku. Dah terbiasa sejak sekolah kami adik-beradik akan cium tangan dan pipi emak dan abah sebelum berpisah. Memang ada orang yang kehairanan dengan rutin kami itu. Walaupun sebenarnya di waktu lain ego lelaki aku masih membataskan aku melakukan ritual cinta itu.

Bila di negara orang contohnya di India dulu ada masanya aku pernah juga terfikir kalaulah aku boleh terus tinggal di sana. Sebab dah selalu tergoda melihat gadis Hindustan bermata biru.

Tapi ketika melihat sambutan Holi oleh ibu-ibu tunggal di Vrindavan aku segera teringatkan emak. Dalam keriangan ibu-ibu tunggal ini menari ada kesayuan di mata mereka.

Aku bersyukur aku masih ada seorang ibu yang aku masih boleh berjasa kepadanya. Aku terkenang macam mana berbisa pun bebelan emak tapi dia tetap melaksanakan tanggunjawab kasih sayangnya pada kami anak-anaknya tanpa lelah.

Selalunya kembara sejauh mana pun aku pergi. Sepuas mana pun aku nikmati pengalaman di perjalanan. Sehebat mana pun godaan di rantauan. Aku tetap ingin pulang.

Kerana ada seorang wanita berusia yang setia menunggu aku di rumah. Aku ingin kembali duduk di meja makan sambil bercerita kepadanya. Kembali ke pangkuan bonda…

LIKE dan FOLLOW Vocket di Facebook serta Instagram


Caviar Lancar Pengecas iPhone ‘Infinity Gauntlet’ Berharga RM31,275

Kehangatan filem Avengers: Endgame mencipta fenomena di seluruh dunia. Kini, Caviar tampil dengan koleksi aksesori pengecas gauntlet edisi khas bersempena dengan filem Avengers: Endgame.

Menariknya, koleksi aksesori ini diperbuat daripada emas dan telefon pintar anda boleh dicas pada telapak tangan gauntlet ini. Sedia maklum, untuk menghidupkan gauntlet memerlukan 6 ‘Infinity Stone’ dan pada gauntlet ini mengguna 6 batu iaitu topaz, chrysolite, amethyst, garnet, citrine, dan amber.

Harga bagi koleksi pengecas edisi khas ini adalah USD7,570 (~RM31, 275) dan boleh dibeli secara atas talian di sini. Buat masa ini, pengecas ini difokuskan hanya untuk model iPhone XS dan XS Max sahaja. Pasti mereka yang berkemampuan dan peminat setia filem Avengers akan mmpertimbangkan untuk membeli pengecas ini. Barulah bergaya!


Cawan Starbucks Secara ‘Tidak Sengaja’ Muncul Dalam Game Of Thrones

Walaupun produksi Game Of Thrones (GOT) adalah antara yang terbaik di Hollywood, mereka juga tidak terlepas daripada membuat kesilapan. Dalam episod terbaru GOT musim kelapan, nampaknya mereka ‘terlupa’ untuk mengalih cawan Starbucks daripada set penggambaran.

Ianya menjadi bualan hangat peminat setia GOT dan ada yang berseloroh mengatakan Starbucks ‘pandai buat duit’ sehinggakan Starbucks ada cawangan di Westeros. Pihak HBO sendiri melihat perkara berkenaan sebagai satu kesilapan tetapi menganggap ianya hanya kesalahan kecil yang tidak menjejaskan jalan cerita GOT.

HBO weighs in on last night’s errant #GameofThrones prop: pic.twitter.com/ZkSxoEIEoq

“Kopi yang muncul dalam episod GOT semalam adalah satu kesilapan. Daenerys sebenarnya memesan teh herba,” jenaka HBO dalam satu kenyataan yang dikeluarkan. Starbucks juga melihat perkara tersebut sebagai indirect marketing kepada jenama tersebut dan turut mengeluarkan kenyataan ini di Twitter.

TBH we're surprised she didn't order a Dragon Drink.

— Starbucks Coffee (@Starbucks) May 6, 2019

1. After last week's #GameOfThrones, the cinematographer had to fight off criticism that it was too dark and people couldn't see.

2. So this week he inserts an offending Starbucks cup into dark scene.

3. People spot the cup, cinematographer vindicated.https://t.co/V2Xx05BatT

Ada peminat berpendapat ianya strategi GOT untuk membuatkan orang bercakap tentang siri berkenaan. Sebelum ini isu rakaman yang terlalu ‘gelap’ dipertikaikan oleh peminat dan kini, kopi Starbucks pula. Apa pun yang terjadi, apa pendapat anda tentang musim terakhir GOT ini?


Cawangan Pertama Foot Locker Di Malaysia Akan Dibuka Tidak Lama Lagi

Nampaknya Malaysia akan dibanjiri dengan lebih banyak kasut yang cantik-cantik selepas ini. Sebuah lagi butik sneakers yang berasal dari Amerika Syarikat, Foot Locket akan membuka cawangan pertama mereka di 1 Utama.

Gambar lokasi ini dikongsikan oleh KL Sole dan kemungkinan besar, ianya akan dibuka akhir tahun ini. Foot Locker adalah butik sneakers yang sangat terkenal di Amerika Syarikat serta Eropah. Foot Locker menjadi tumpuan peminat sneakers di sana untuk mencari kasut terbaru yang keluar di pasaran.

Foot Locker – Another global sportwear and footwear retailer coming soon to Malaysia. Get your money ready.. #adminmoneyhabisgaogao

A post shared by  KL Sole ( KL.Malaysia ) (@klsole) on Oct 28, 2018 at 7:28am PDT

Seperti juga JD Sports, Foot Locker turut mempunyai koleksi eksklusif yang hanya dijual di butik berkenaan sahaja. Anda yang biasa berjalan di Eropah pasti sangat mengenali butik ini. Siap sedia, semestinya akan ada tawaran istimewa sempena pembukaan Foot Locker pertama di Malaysia ini nanti.


Cawangan Jollibee Pertama Di Lembah Klang Akan Dibuka Secara Rasmi Esok

Pada Disember 2018, Jollibee telah membuka cawangan pertama mereka di Kota Kinabalu, Sabah. Rakan-rakan kita yang berada di sana lebih awal merasai keenakan rasa ayam goreng popular dari Filipina ini.

Penantian hampir 3 tahun penduduk di Semenanjung untuk merasai menu Jollibee berakhirnya apabila Jollibee Malaysia telah membuka secara rasmi cawangan pertama mereka di Lembah Klang iaitu di Sunway Pyramid.

Jadi bagaimana rasanya ayam goreng ikonik Jollibee jika dibandingkan dengan ayam goreng daripada jenama lain yang sudah lama bertapak di Malaysia? Kami kongsi sedikit tentang rasa dan menu apa yang patut anda cuba di sini nanti.

A post shared by Jollibee Malaysia (@jollibeemy)

Bagi warga Filipina sendiri, tidak sah ke Jollibee jika tidak memesan menu ayam goreng signature mereka, Chickenjoy bersama Jolly Spaghetti sehinggakan ada iklan khas dua menu ini dilakonkan artis ternama mereka, Bea Alonzo dan John Lloyd Cruz.

Gigitan pertama ayam goreng Chickenjoy ini sudah cukup untuk membuktikan kesedapannya sehingga terkenal di seluruh dunia. Ada sebab tersendiri mengapa jenama ayam goreng popular antarabangsa tidak dapat bersaing dengan Jollibee di Filipina.

Salah satunya ialah setiap set ayam goreng Chickenjoy akan hadir dengan satu sos gravy untuk dicicah dengan ayam. Padanan sos gravy ini dengan ayam goreng Chickenjoy original memang mantap.

Terdapat juga versi pedas Chickenjoy. Pada kami, ia tidak terlalu pedas dan rasanya tidak seistimewa seperti rasa ayam Chickenjoy original.

Jolly Spaghetti pula? Rasanya light sahaja tetapi menu ini pasti akan popular dalam kalangan kanak-kanak kerana tidak pedas dan saiz hidangannya yang just nice.

Kami tidak sempat untuk cuba satu lagi menu popular Jollibee, Burger Steak yang tidak tersedia pada hari ini. Jangan lupa untuk buat pesanan Burger Steak selain ayam goreng Chickenjoy dan Jolly Spaghetti.

Jawapannya adalah tidak dan harganya boleh dikatakan hampir sama dengan harga menu di cawangan restoran fast food. Boleh rujuk pada gambar di bawah untuk lihat harga menu yang ditawarkan di Jollibee Malaysia.

Jollibee Sunway Piramid akan mula beroperasi kepada umum bermula esok (8 Februari 2022) bersebelahan Seoul Garden. Selamat mencuba!

Bertahun lamanya jenama luar tidak dapat menandingi populariti Jollibee di Filipina. Baca mengenainya pada artikel di bawah.

Bagaimana Jollibee Ketepikan McDonald’s Untuk Terus Kekal Nombor Satu Di Filipina

‘Perang’ Antara Rakyat Filipina Dan Nas Daily Buat Vlogger Dari Israel Ini Hilang Ratusan Ribu Pengikut


Cawangan Kedua Five Guys Di Pavilion Kuala Lumpur Kini Dibuka

Selepas membuka cawangan pertama mereka di Genting Highlands pada Oktober lalu, peminat Five Guys tidak perlu ke Genting Highlands semata-mata untuk makan burger kerana cawangan kedua mereka di Pavilion KL sudah dibuka secara rasmi bermula hari ini!

Five Guys merupakan restoran kasual gaya Amerika Syarikat yang terkenal dalam menghasilkan burger dan hot dog sandwiches yang juicy dan biasanya dipadankan dengan minuman milkshake.

Untuk menu burger atau sandwiches anda, terdapat 15 pilihan toppings yang boleh dipilih antaranya cendawan panggang, cili jalapeno, A1 Steak Sauce, Bar-B-Que Sauce, dan Hot Sauce.

A post shared by Five Guys Malaysia (@fiveguysmy)

Dari segi harga, berdasarkan maklumat daripada pelanggan yang sudah membeli, harga menu di Pavilion KL adalah sedikit rendah jika dibandingkan dengan harga menu Five Guys di Genting Highlands.

Buat anda yang sudah lama teringin untuk cuba makan burger Five Guys, boleh ke Pavilion KL untuk beli burger ini sebagai juadah buka puasa anda.

Five Guys
Lokasi: Lot C3.06.01, Level 3, Connection, Pavilion Kuala Lumpur
Masa Operasi: 11 pagi – 10 malam setiap hari

Sebelum ini, mat salih ini cuba hasilkan burger Ramly Special lengkap dengan sos perasa Maggie. Lihat pada pautan di bawah.

Lengkap Dengan Perasa Maggie, Netizen Kagum Lihat Skil Mat Salih Ini Masak ‘Burger Ramly Special’

‘Ramly Burger’ Pencetus Revolusi Burger Jalanan Di Malaysia

Cawangan Pertama Five Guys Di Malaysia Kini Dibuka, Harga Burger Bermula RM35


Cawangan KFC Tertua Pulau Pinang Bakal Ditutup

KFC tertua Pulau Pinang yang dikenali dan disebut ramai dengan panggilan ‘Castle KFC’ kerana penampilannya yang seperti Istana itu bakal ditutup tidak lama lagi. Selama lebih 3 dekad, KFC yang berada di Georgetown, Pulau Pinang itu akan ditutup dalam masa terdekat.

Ini merupakan berita yang benar-benar menyedihkan dan bakal mengecewakan ribuan hati penduduk di Pulau Pinang kerana tempat ikonik tersebut telah membawa kegembiraan kepada orang ramai selama bertahun-tahun.

KFC tertua di Pulau Pinang yang telah beroperasi lebih daripada 30 tahun itu dikatakan telah setia melayani pelanggan yang telah mengunjungi cawangan tersebut dengan layanan yang terbaik yang dapat mereka berikan kepada setiap pelanggan. Ramai pelanggan begitu kecewa dengan berita ini kerana bangunan bersejarah itu telah meninggalkan banyak kenangan indah buat mereka.

Notis penutupan cawangan tersebut telah dibentangkan di hadapan pintu kaca dengan mengucapkan ribuan terima kasih kepada kesemua pelanggan yang setia di atas sokongan mereka dan menjemput mereka untuk ke kedai-kedai lain yang berhampiran.


Cawangan Parkson Di MyTown Tawar Jualan Penghabisan Sebelum Tutup Operasi

Dengar sahaja jualan murah, pasti anda yang kaki shopping akan senyum sampai ke telinga. Parkson merupakan gedung membeli-belah yang boleh dikatakan kesukaan ramai orang di Malaysia.

Malah, cawangan Parkson boleh dilihat berada dalam setiap pusat membeli-belah. Difahamkan, Parkson tawar jualan penghabisan sempena penutupan cawangannya di pusat membeli-belah MyTown.

Promosi tersebut dikongsikan menerusi Facebook Parkson sendiri. Promosi tersebut telah berlangsung pada 27 Disember 2019 dan bakal berakhir pada 2 Februari 2020.

Pelanggan yang gemar membeli-belah di sana pasti akan bersedih dengan penutupan tersebut. Akan tetapi, buat anda yang ingin mendapatkan barang-barang seperti pakaian, kasut, dan sebagainya dengan harga yang berpatutan, ini adalah masanya untuk anda berkunjung ke sini.

Tiada penjelasan daripada pihak Parkson kenapa cawangan tersebut terpaksa ditutup. Sebut tentang bisnes, tahukah anda bahawa sos Aminah Hassan pernah berhenti operasi kerana fitnah?

Jatuh Kerana Berita Palsu, Sos Aminah Hassan Kembali Berdiri Semula

Bagaimana Sate Haji Samuri Bantu Dalam Menaikkan Nama Bandar Kajang


Cawangan Pertama Eco Bakery RM2.10 Dibuka Di Johor Buatkan Netizen Teruja

Sebut sahaja Eco Shop pasti ramai orang sudah terbayang barangan murah tetapi berkualiti. Mana tidaknya, kesemua barangan di Eco Shop berharga RM2.10 pasti membuat anda keluar kedai dengan tersenyum lebar.

Akan tetapi, kami ingin beritahu satu berita yang pasti buat anda teruja. Eco Shop telah membuka kedai roti iaitu dikenali sebagai Eco Bakery pada 1 November 2019. Kiranya sambil membeli-belah dalam Eco Shop, anda boleh juga alas perut di Eco Bakery.

Untuk pengetahuan anda, bukan hanya roti yang dijual di Eco Bakery ini, terdapat juga pelbagai pilihan minuman dan aiskrim dijual pasti buat anda rambang mata untuk mencuba menu-menu yang ada.

Malangnya, Eco Bakery ini merupakan cawangan pertama dan dibuka di U Sentral Segamat, Johor. Difahamkan, cawangan Eco Bakery akan dibuka ditempat lain secara berperingkat dan pada bulan Mei dikatakan cawangan ini akan dibuka di Selayang.

Guys, kedai eco dah bukak bakery. Semua roti rm2.10. Ada jugak air rm2.10 jugak. Aiskrim pun rm2.10. Roti dia gebu gebasss.

Tapi dekat Segamat je ada. pic.twitter.com/jiRmMKrTKj

— AkipahDeana (@kipahkun) March 10, 2020

Anda yang berada berdekatan Segamat, Johor bolehlah ke Eco Bakery ini untuk mencuba kesemua menu yang ditawarkan. Diharap cawangan Eco Bakery ini akan diperluaskan segera ke tempat-tempat lain agar dapat ‘jimatkan’ poket ramai orang diluar sana.

Tahukah anda bahawa di Johor terdapat sebuah kedai roti yang telah beroperasi sekitar 80 tahun lalu? Klik pautan di bawah untuk ketahui destinasi yang boleh diterokai di Johor.

Nikmati Kesedapan Roti ‘Legend’ Resepi 80 Tahun Dahulu Hanya Di Johor

Lihat Rekaan Retro Dan ‘Stylish’ Kafe Coke Pertama Dunia Yang Dibuka Di Johor Bahru

Menikmati Kacang Pool Haji Yang Mengasyikkan di Johor Bahru


Cawangan Pertama Five Guys Di Malaysia Kini Dibuka, Harga Burger Bermula RM35

Restoran fast food terkemuka Amerika Syarikat, Five Guys akhirnya membuka cawangan pertama mereka di Sky Avenue, Genting Highlands.

Walaupun baru dibuka semalam, ramai yang tidak melepaskan peluang untuk menjadi antara yang pertama makan di Five Guys Genting Highlands terutamanya mereka yang pernah mencubanya di luar negara selama ini. Walaupun berkonsep sama seperti restoran burger yang lain, tetapi Five Guys mempunyai peminatnya yang tersendiri dari serata dunia.

A post shared by Christine (@christinewyn)

Five Guys merupakan restoran kasual gaya Amerika Syarikat yang terkenal dalam menghasilkan burger dan hot dog sandwiches yang juicy dan biasanya dipadankan dengan minuman milkshake.

Untuk menu burger atau sandwiches anda, terdapat 15 pilihan toppings yang boleh dipilih antaranya cendawan panggang, cili jalapeno, A1 Steak Sauce, Bar-B-Que Sauce, dan Hot Sauce.

Antara keunikan lain Five Guys adalah mereka mementingkan kesegaran dalam setiap menu. French fries pula dipotong tangan, bukannya mesin dan digoreng dalam minyak kacang. Harga jualan untuk menu di sini sedikit tinggi; RM35 untuk Classic Burger, RM25 untuk all beef hot dog dan RM25 untuk regular fries.

A post shared by Eatery Space ☁ (@eateryspace)

A post shared by Five Guys Malaysia (@fiveguysmy)

Menurut laman Instagram Five Guys, restoran ini menggunakan daging serta sos yang disahkan halal dan tiada menu yang mengandungi alkohol. Jadi, sekiranya anda sedang merancang percutian di Genting Highlands hujung minggu ini, jangan lupa untuk cuba burger di Five Guys.

Five Guys malaysia
Lot SA – T2A – 25, Zouk Atrium, Sky Avenue,
Resort World, 69000 Genting Highlands Resort, Pahang
11 pagi – 10 malam

Masih sempat lagi untuk anda tebus pizza percuma di Pizza Hut! Klik pada pautan di bawah untuk cara bagaimana mahu tebus pizza percuma di Pizza Hut.

‘Tukar’ Kupon Tebus Pizza Percuma, Ini Tawaran Hebat Pizza Hut Untuk Anda

Dikongsi Lebih 33,000 Kali, Ramai Tidak Sabar Mahu Cuba Cafe Marion Di Cherating

Rasa Macam Di Taiping, Terus Bella Nak ‘Repeat Order’ Tepen Yong Tau Foo


Selepas 2 Minggu Bekerja Di Ladang Di Australia, Inilah Pengalaman Berharga Lelaki Ini

Ramai di kalangan rakyat Malaysia yang berminat apabila mendengar gaji lumayan yang ditawarkan untuk bekerja sebagai pemetik buah di Australia.

Sesiapa pun akan teruja bila mendengar ada yang mampu menjana sehingga RM12 ribu sebulan hasil kerja- kerja di ladang di sana.

Tapi benarkah begitu? Bagaimana pula dari segi kesukaran dan cabaran kerja yang perlu dilakukan di sebalik gaji lumayan yang telah digembar-gemburkan?

Berikut saya bawakan catatan pengalaman yang telah dikongsikan oleh seorang pemuda bernama Encik B yang telah 2 minggu bekerja di ladang buah-buahan di Melbourne, Australia.

Menurut Encik B, tujuan beliau ke Australia lebih kepada untuk merasai sendiri pengalaman bekerja di ladang di negara ini.

Atas permintaan Encik B, nama sebenar beliau dirahsiakan. Ikuti catatan beliau di bawah:

Siapa yang badan tak cukup kuat boleh kena demam panas. Kerja? Pernah tengok Bangla kerja? Haahahah sama la aku dengan depa. Aku cadangkan siapa yang nak mai sini acah-acah kerja ladang kumpul duit fikir 2 kali. Kalau nak cari pengalaman ok je. Yang best view dia cantik dan tenang.

Bertubi-tubi orang PM aku pasal kerja kat Australia. Sorry abang-abang, kakak-kakak. Ini bukan kerja mudah. Biar aku story sikit kat sini apa itu kerja ladang di Australia.

Ramai orang terliur dengan gaji RM12k sebulan. Memang boleh. Orang Indonesia dan Vietnam kat sini boleh buat sampai RM20k sebulan. Tapi tak semudah tu la nak dapat RM12k tu. Kerja sini perlukan skill.

Bulan pertama biasanya kerja memang tak boleh buat duit sebab skill masih tak ada. Jadi duit semua lalu je depan mata untuk bayar rumah, transport dan makan.

So bulan kedua baru mula boleh buat duit. By that time, masa tak banyak dah. Sebulan setengah je lagi. Nak cover modal awal lagi plus dah berhenti kerja. Nak bayar komitmen kat Malaysia lagi. Tu yang end up ramai yang overstay.

Hari ni dapat paling sikit. 38AUD je. Nak makan apa? Transport 8AUD, rumah 13AUD, makan 5AUD. Dapat la simpan sikit. Jam 12 tengahari dah kena stop kerja kat ladang sebab cuaca panas sangat (41 degree). Boss takut kita orang jatuh sakit nanti susahkan dia pulak.

Semalam potong pokok anggur pakai gunting kecik. Rasa macam tebang balak pakai pisau dapur. Macam nak mati. Nak buat macam mana. Layankan.

Kalau orang tanya kenapa aku buat semua ni jawapan aku simple – “bila lagi nak merasa”.  Sebab melangkah keluar bukan jalan terbaik, kadang bertahan juga bukan jalan yang baik untuk kita. Nasib orang berbeza-beza. Cheers.

Ada 1001 cerita orang-orang kat sini. Ada yang nak kumpul duit muka kereta, duit nak kahwin, nak buat bisnes, lari dari along dan bank. Tapi yang berhasil tak ramai.

Baca: 19 Tip Mengembara Dengan Lebih Murah Di Australia

Kerja ladang tak mudah. Memang macam Bangla la. Aku admit yang rupa aku pun dah macam Bangla. Hitam! Beza rambut aku je dreadlock, hahaha.

Korang kalau kat Malaysia sanggup buat kerja 3D ok la nak datang sini. Kalau jenis kerja pejabat tangan lembut takut pecah, cuci baju pun mak yang cucikan baik tak payah la. Tapi semua atas diri sendiri. Nak dengan tak je.

Petang ni kami menebas pokok anggur bersama. Balik Malaysia confirm tough. Aron Ajis lalu sebelah mesti jeling punya. Buat awek-awek yang single sila queue. Kang aku dah tough aku tak layan dah. Hahaha!

Gambar ni kat sungai Kings Billabong. Kami pergi memancing. Mancing kat sini kena pakai lesen. Bayar lesen 14AUD seminggu. Kalau kena tangkap polis marin boleh kena saman 200-700AUD, depends kita dah naik ikan ke belum.

Cuaca kat sini gila. Sekarang bulan Mach (masih musim panas) pagi suhu cecah 15°C. Tengahari suhu boleh cecah 43°.

Sorry aku tak nak pampered korang dengan beutiful lies, cerita-cerita best saja. Benda yang best kat sini banyak jugak macam kawan-kawan satu rumah yang gila-gila dan pemandangan dia superb. Tapi apa pun kita buat kena enjoy. Hahahah

Apa pun jangan  surrender. Sekali dah melangkah kasi sampai habis. Biar kaki patah. Merangkak pun tak apa, haahahhahah!

Gua respek budak-budak sini jiwa masing-masing kental walau awalnya bertahan dengan keterpaksaan. Cheers.

Mahu migrate ke Australia? Baca 18 Sebab Kenapa Migrasi Ke Australia Bukanlah Pilihan Terbaik

Mahu mencuba juga kerja di ladang Australia? Boleh terus ke sini https://petikanggurstrawberry.blogspot.my/


Cawangan Pertama IKEA India Bakal Dibuka Tanpa ‘Swedish Meatballs’

Setelah percubaan berkali-kali untuk membuka cawangan Ikea di India, Ikea akan membuka cawangan pertama mereka di selatan Hyderabad di kawasan seluas 37,000 meter persegi.

Cawangan Ikea ini juga akan hadir dengan ruang makan yang boleh menempatkan sehingga 1,000 orang pada sesuatu masa. Cawangan Ikea ini akan sama seperti cawangan Ikea yang lain di seluruh dunia tetapi tanpa menu terkenal mereka, Swedish Meatballs.

STAGE 01 | Makannn….!!! #ikea #damansara #meatball

A post shared by  Rahiman Rahmat (@imanbg) on Feb 12, 2016 at 4:38am PST

Restoran Ikea pertama di India ini akan menawakan menu yang sesuai dengan penduduk India di samping menjaga sensitiviti penduduk India tanpa menghidangkan daging lembu. Pilihan daging yang lain seperti khinzir, kambing, ikan dan menu vegetarian bakal menjadi pilihan pengunjung di Ikea India.

“Kami akan tawarkan bebola ayam dan bebola sayuran nanti. 50% menu kami nanti akan diinspirasikan daripada menu sedia ada Ikea seperti Salmon, udang dan lain-lain. Kami juga bakal mempunyai menu seperti biryani, samosa dan banyak lagi,” kata Patrik Antoni, pengurus rangkaian Ikea India.

A post shared by  Wellic Png (@wellalicious) on Jan 25, 2016 at 5:28am PST

Ikea dijangka membuat pelaburan besar di India dengan pelaburan lebih US1.5 billion dibuat untuk menarik rakyat India membeli perabot di Ikea. Cawangan di Mumbai, Bangalore dan New Delhi akan menyusul dalam masa akan datang. Cawangan pertama Ikea Hyderabad akan mula beroperasi bulan Julai nanti.


Cawangan Pertama McDonald’s Di Cameron Highlands Bakal Dibuka Tidak Lama Lagi

Cameron Highlands merupakan antara destinasi percutian tumpuan ramai dan sesuai untuk mereka yang cari ketenangan. Dikelilingi alam semulajadi menjadi faktor orang ramai berkunjung ke sini.

Untuk pengetahuan anda, McDonald’s pertama di Cameron Highlands bakal dibuka tidak lama lagi. Difahamkan, McDonald’s ini terletak di Pekan Brinchang dan bila ia akan siap masih belum diketahui.

Nampaknya pembukaan McDonald’s ini akan memberikan lebih banyak pilihan kepada pengunjung dan juga penduduk tempatan kerana restoran makanan segera yang terdapat di sekitar Cameron Highlands tidak banyak seperti KFC di Brinchang, Marrybrown dan Pizzarella pula di Tanah Rata.

Mungkin dengan pembukaan McDonald’s di Cameron Highland ini, McDonald’s akan hadir dengan menu unik seperti burger strawberi atau lain-lain menu yang bersesuaian dengan suasana Cameron Highlands. Adakah anda teruja dengan kehadiran McDonald’s di Cameron Highlands?

Sementara itu, kami kongsikan tips untuk yang mahu bercuti ke Cameron Highlands pada pautan di bawah ini.

22 Perkara Dan Tip Yang Ingin Aku Kongsikan Semasa Bercuti Di Cameron Highland

Rasai Pengalaman Penginapan ‘Rare’ Dikelilingi Alam Semula Jadi Di A’moss Farmstay, Cameron Highlands

Hillside Cottage, Penginapan Dikelilingi Alam Semula Jadi Yang ‘Awesome’ Di Cameron Highlands


Cawangan Pertama Santan Oleh AirAsia Bakal Dibuka Di Mid Valley Tidak Lama Lagi

Rasanya pasti ramai yang rindu dengan keenakkan makanan yang disajikan setiap kali penerbangan AirAsia. Paling kami rindu pastinya kopi ais Vietnam yang hanya boleh dibeli ketika berada di atas udara.

Ramai sebenarnya yang rindu untuk makan juadah yang ditawarkan AirAsia tetapi tidak semua yang mampu untuk terbang setiap masa. CEO AirAsia, Tony Fernandes mendengar keluhan anda dan menerusi kenyataan beliau di Instagram, restoran ‘Santan’ pertama akan dibuka di Mid Valley tidak lama lagi.

Tidak dinyatakan bila Santan akan mula beroperasi tetapi dijangka dibuka dalam masa terdekat. Cawangan kedua Santan pula akan dibuka di Sunway Pyramid Disember nanti.

The dream is here. From creating a brand called Santan in the sky, soon to open the first Asean fast food restaurant called Santan in Midvalley. Dreams come true. December in Sunway Pyramid. Application for franchises will open soon. Well done to Catherine and her team for doing the unbelievable.

A post shared by  Tony Fernandes (@tonyfernandes) on Sep 11, 2019 at 2:45am PDT

Menurut Tony lagi, permohonan franchise juga akan dibuka tidak lama lagi. Kita tunggu sahajalah Santan dibuka dan kini, tak perlu tunggu terbang untuk ber-Santan!

Bercakap tentang AirAsia, anda mahu penerbangan yang lebih murah dan selesa dengan AirAsia? Klik pada pautan di bawah. Selain itu, AirAsia Foundation turut melancarkan koleksi ‘GOOD/jahat’ ketika Kuala Lumpur Fashion Week 2019 bulan lalu.

7 Tip Untuk Penerbangan Lebih Selesa Dan Murah Dengan AirAsia

Koleksi AirAsia Foundation ‘GOOD/jahat’ Curi Tumpuan Di Kuala Lumpur Fashion Week 2019


Cawangan Pertama Taco Bell Akan Dibuka Di Petaling Jaya

Jika sebelum ini anda hanya mendengar nama restoran ini di dalam filem Hollywood, tidak lama lagi anda berpeluang untuk merasai sendiri kesedapannya.

Taco Bell akhirnya akan membuka cawangan rasmi mereka di Malaysia di Tropicana Gardens Mall. Berita itu diumumkan di laman Twitter Tropicana Gardens Mall dan rata-rata netizen tidak sabar untuk menantikan pembukaan cawangan Taco Bell ini.

Tropicana Gardens Mall ini terletak berdekatan Sunway Giza di Kota Damansara yang boleh diakses mudah dengan MRT Surian.

Taco Bell is invading Tropicana Gardens Mall. First branch in Malaysia !! Are you excited ???

Tag any of your friends now who can’t wait for this ! 😍🥰#tacobell #mexicanfood #tropicanagardensmall #tacobellmalaysia #kotadamansara pic.twitter.com/6w69RmTRG8

— Tropicana Gardens Mall (@TGardensmall) June 27, 2020

Stay in and Taco Bell will come to you, with free delivery on all orders 12+, only on Grubhub. _________________ Free Grubhub delivery available at participating Taco Bell® locations for users who order $12 or more (before tax, tip, & fees) at Grubhub.com or on the Grubhub app until 3/31/20. Additional terms apply. Visit ta.co/delivered for details. Grubhub® is a registered trademark of Grubhub Holdings Inc. ©2020 Taco Bell IP Holder, LLC.

A post shared by  Taco Bell (@tacobell) on Mar 26, 2020 at 7:24pm PDT

Taco Bell merupakan restoran fast-food Amerika Syarikat yang menawarkan menu terkenal Mexico seperti taco, burritos dan quesadillas. Yum! Brands (pengendali jenama KFC dan Pizzahut di Malaysia) adalah syarikat yang membawa masuk Taco Bell untuk pasaran Malaysia.

Taco Bell merancang untuk meluaskan cawangan mereka di Asia Tenggara. Pada awalnya, Taco Bell mahu membuka cawangan di Indonesia pada bulan April tetapi masih beroperasi.

Jangkakan lebih banyak cawangan Taco Bell di Malaysia tetapi jika anda tidak sabar untuk mencubanya, boleh ke cawangan pertama mereka di Tropicana Gardens Mall tidak lama lagi.

Bercerita tentang restoran, ini pula restoran unik yang boleh anda cuba di Ampang. Klik pada pautan di bawah.

Tidak Perlu Ke Thailand, Restoran Thai Di Ampang Ini Tawar Keunikan Hantar Makanan Guna Bot Laju

Gerai Kari Kepala Ikan Bangsar Masih Dibuka, Guna ‘Food Truck’ Di Lokasi Sama

Beroperasi Hampir 20 Tahun, Delicious Group Tutup Semua Cawangan Restorannya Secara Rasmi


Cawangan Pertama Taco Bell Malaysia Akan Dibuka Secara Rasmi 2 April Ini

Setelah lama menanti, akhirnya restoran Taco Bell yang sering dilihat dalam filem-filem barat akan dibuka secara rasmi tidak lama lagi.

Untuk pengetahuan anda, Taco Bell akan membuka cawangan rasminya di Cyberjaya pada 2 April 2021 lantas menjadikan ia sebagai cawangan pertama dibuka di Malaysia.

A post shared by Taco Bell Malaysia (@tacobellmalaysia)

Selepas perasmian pembukaan Taco Bell pada 2 April nanti, restoran ini akan beroperasi setiap hari bermula pada jam 10 pagi. Taco Bell merupakan restoran fast-food Amerika Syarikat yang menawarkan menu terkenal Mexico seperti taco, burritos dan quesadillas.

Pastinya anda sudah tidak sabar mahu mencuba aneka makanan yang ada di Taco Bell ini. Selepas ini, restoran Taco Bell dijangka akan membuka lebih banyak cawangan di Malaysia.

Sementara itu, kami kongsikan beberapa artikel yang sedang ‘trending’ di The Vocket pada pautan di bawah.

5 Tempat Makan ‘Murah’ Dan Sedap Di Kota Damansara


Cawangan Speedy Di Mid Valley Tawar Promosi Mega Sebelum Tutup Operasi

Pengalaman untuk menonton filem kini berbeza kerana kehadiran internet dan aplikasi yang menawarkan tayangan filem selain daripada pawagam dan DVD atau CD. Berikutan itu, penjualan DVD dan CD tidak lagi rancak seperti dahulu.

Kedai Speedy telah membawakan anda filem dan muzik untuk anda lihat secara ‘live’ di rumah lebih daripada 20 tahun. Terbaharu, seorang pengguna Twitter @putraadibadham telah berkongsi promosi jualan mega kedai Speedy yang menjual pelbagai DVD filem dan CD album di Mid Valley. Promosi mega tersebut adalah kerana kedai Speedy akan ditutup.

Part of the journey is the end. We are entering a new age. To all movie lovers, ramai-2 beri penghormatan terakhir kepada #Speedy / come to Midvalley they’re having mega kawkaw promotions before closing! pic.twitter.com/D9wFJ6yzEO

— putraadib. (@putraadibadham) September 8, 2019

Dulu zaman aku form4-5, aku kumpul duit belanja makan mak aku bagi tiap minggu. Akhir bulan je akan pegi Speedy Eastern Plaza Tawau beli. Ini kalau dulu aku simpan berbulan doh baru dpt banyak ceni. Pulun habis-2. pic.twitter.com/bXMqJJjNWM

Bagi anda yang tidak tahu, kedai Speedy ini bukan hanya menjual DVD filem tetapi juga menjual album lagu. Pastinya anda yang suka untuk mengumpul CD album juga tidak akan melepaskan peluang ini. Mungkin kumpul koleksi CD album atau DVD kelihatan ‘old-school’ tetapi sebenarnya ianya sangat ‘cool’ dan bukan senang untuk mengumpulkan ia kerana perlu keluarkan duit yang banyak.

DVD filem dan album dijual dengan harga promosi bermula serendah RM10 sahaja. Promosi tersebut hanya akan berlangsung hingga 15 September 2019 ini.

Perkongsian tersebut mendapat perhatian netizen dan ada yang berkongsi bagaimana berusaha mengumpul duit hanya untuk membeli DVD dan terkenangkan memori membeli DVD ataupun CD album.

Banyak kenangan dengan Speedy. Ayah akan bawa kami 3 beradik pergi Speedy sebulan sekali. Sorang pilih satu movie. Jadi tiap-tiap bulan akan ada 3 movie baru dalam collection. https://t.co/cVjsdGp5wV

— 🌙يوسف (@Yusoff_Imran) September 9, 2019

I remember when there used to have a #speedy store in Shah Alam mall section 9, at the end of the every month after Kumon sesh, my dad will bring my siblings and I to the store and let us pick one or two movies 🥺😭 the good old days https://t.co/nXfJOyhNjp

— Alya S 🍃 (@alyasofyhmn) September 9, 2019

Ahhh teringat dulu every weekend parents akan bawa sini untuk sewa cd, sorang dapat pilih 2 cd. Issa good memories.

Tidak dapat dinafikan bahawa ada dalam kalangan anda yang memiliki memori indah bersama Speedy. Kini, Speedy bakal menjadi kenangan dan mungkin anda boleh kongsikan kenangan anda di kedai Speedy?

Adakah anda tahu bahawa bas mini yang penuh nostalgia bakal kembali ke Kuala Lumpur? Klik pautan di bawah untuk ketahui lebih lanjut.

Bas Mini Kembali Serikan Kuala Lumpur Selepas 21 Tahun Dihentikan

Cawangan KFC Tertua Pulau Pinang Bakal Ditutup


Cawangan Starbucks Terbesar Dunia Mula Dibuka Di Nakameguro,Tokyo

Nampaknya Starbucks telah memilih bandar Tokyo untuk membuka cawangan terbesar mereka. Cawangan terbaru mereka ini yang terletak di Nakameguro ini merupakan cawangan ‘Reserve Roastery’ kelima dunia dimana menawarkan lebih banyak pilihan serta rekaan yang lebih premium buat para pelanggan.

Dari segi keluasan, cawangan terbaru ini meliputi bangunan empat tingkat dengan keluasan 32,000 kaki persegi. Menariknya, para pelanggan bukan sahaja berpeluang duduk menikmati kopi malah ruang untuk mengadakan majlis turut disediakan melalui tempahan. Seleksi kopi dan teh dengan lebih banyak pilihan turut tersedia di cawangan terbesar ini.

2.28(thu)Grand Open!! ユニークで革新的なスターバックスのコーヒーの世界を追求した「スターバックス リザーブ® ロースタリー 東京」が、いよいよ明日オープン☕✨ 妥協を許さないコーヒーイノベーション、日本の匠の技、そして"おもてなし"の文化を表現した魅力的でのめり込むような体験をお楽しみいただけます。 @starbucksreserve_tokyo #スターバックス #スターバックスリザーブロースタリー東京 #StarbucksReserveRoasteryTokyo #starbucks #スターバックス

A post shared by  スターバックス公式 (@starbucks_j) on Feb 26, 2019 at 8:18pm PST

Rekaan dalamannya juga turut diberi perincian dengan penggunaan material kayu berkonsepkan alam dan kebudayaan di Jepun. Difahamkan pembukaan Starbucks di Nakameguro ini bakal menjadi salah satu tarikan pelancong yang bakal menyaksikan Olimpik pada tahun hadapan yang turut berlangsung di Tokyo.

Starbucks Reserve Roastery Tokyo ini sudahpun dibuka pada 28 Februari lalu dan bertempat di 2-19-23 Aobadai, Meguro-ku, Tokyo. Berikut merupakan antara rekaan dalaman bagi cawangan Starbucks terbesar ini.


Cawangan Terbesar Football Republic Dibuka Di Sunway Pyramid

Football Republic semalam melancarkan butik terbesar mereka setakat ini di Sunway Pyramid yang menyediakan kelengkapan bola sepak yang lengkap untuk kegunaan anda.

“Football Republic menawarkan rangkaian produk sukan dan gaya hidup bola sepak yang serba luas dan kami amat berbangga muncul sebagai gedung pertama dalam menawarkan kelengkapan sukan bola sepak terkhusus dan berkualiti di rantau ini,” kata Vach Pillutla, Ketua Pegawai Eksekutif Al-Ikhsan Sports Sdn Bhd.

Diasaskan oleh Al-Ikhsan Sports Sdn Bhd, Football Republic bekerjasama rapat dengan rakan-rakan niaga seperti Nike, Adidas dan Puma untuk membawa produk terkini dan berkualiti premium kepada pelanggan tempatan. Antara tawaran hebat daripada Football Republic termasuk rangkaian eksklusif adidas Cold Mode Pack dan PUMA Attack Pack yang hanya boleh didapati di gedung-gedung Football Republic. Sementara itu, adidas A 16+ Ultraboost, salah satu daripada kasut premium yang menjadi idaman ramai, hanya boleh didapati dalam jumlah yang terhad di Football Republic.

Sempena pembukaan gedung ketiganya, Football Republic akan menganjurkan beberapa acara menarik. Pelanggan dan peminat bola berpeluang untuk mencuba adidas COPA 19 Initiator Pack – but tanpa tali pertama yang dihasilkan oleh Adidas – dan memenangi hadiah percuma apabila menjaringkan gol dalam gelanggang bola mini yang disediakan.

Di samping itu, Football Republic juga akan menganjurkan pertandingan permainan FIFA19 League secara bulanan, yang dijangka akan melihat pengunjung dan juga penggemar permainan tersebut menyertai pertandingan itu.

Jika anda memang sedang mencari but bola baharu, boleh singgah ke Football Republic Sunway Pyramid kerana sehingga 15 Disember 2018, satu baucar diskaun bernilai RM50 akan diberikan untuk setiap pembelian produk Nike bernilai RM200. Jangan terlepas promosi pembukaan ini.


CCTV Dengan ‘Face Recognition’ Bakal Bantu Kurangkan Jenayah Di Selangor

Awas peragut dan penjenayah! Anda tidak akan terlepas sekiranya membuat jenayah kerana Kerajaan Selangor kini sangat komited dalam membanteras aktiviti jenayah di negeri tersebut.

Dalam laporan SelangorKini sebelum ini, jenayah di Selangor pada 1 Januari hingga 31 Julai lalu berkurangan 1,443 kes atau 11.16 peratus berbanding tempoh sama tahun lalu.

Timbalan Ketua Jabatan Pencegahan Jenayah dan Keselamatan Komuniti (Operasi), Ibu Pejabat Polis Kontinjen Selangor, Asisten Komisioner Imran Abd Rahman berkata sebanyak 11,482 kejadian jenayah direkodkan dalam tempoh berkaitan berbanding 12,925 kes pada tahun lalu.

Dalam Belanjawan Selangor 2020, Kerajaan Selangor dilihat serius untuk mengurangkan kadar jenayah di Selangor dan bakal menambah bilangan kamera litar tertutup (CCTV) kepada 5,000 unit terutamanya di kawasan hot spot.

Setakat Oktober 2019, sebanyak 775 unit CCTV telah dipasang di seluruh negeri Selangor. Ini bermakna, 4,225 unit CCTV lagi akan ditambah tahun hadapan.

Menurut Dato’ Seri Amirudin Shari, pemasangan CCTV yang baharu akan melalui proses technology refreshment serta mengambil kira pandangan PDRM bagi mengenal pasti kawasan-kawasan panas yang perlu diberi tumpuan.

Lebih hebat, CCTV baharu ini turut akan dilengkapi teknologi face recognition dan diselia terus dari command centre yang bertanggungjawab menyelaras data, sejajar dengan misi Kerajaan Negeri mencapai visi ‘Selangor Smart State’ menjelang tahun 2025.

Jadi, jika wajah anda ‘kantoi’ dirakam ketika membuat jenayah, gambar anda akan terus masuk ke dalam sistem dan dilaporkan terus ke pihak berkuasa.

Kaedah pengawalan face recognition  ini sedikit sebanyak mengingatkan kami terhadap filem Minority Report dan Bourne Ultimatum di mana sistem pengecaman wajah ini membantu dalam mencari suspek yang sedang dikejar.

China merupakan negara pertama yang menggunakan teknologi CCTV face recognition ini secara meluas dan berjaya mengurangkan kes jenayah di samping berjaya mencari penjenayah yang dikehendaki dengan lebih efektif.

Dengan adanya CCTV berteknologi tinggi ini, pasti penjenayah akan berfikir 1,000 kali sebelum melakukan jenayah. Penduduk Selangor juga dapat meneruskan kehidupan seharian dengan lebih gembira dan selamat selepas ini.

Menjelang 2020, banyak perkara yang sudah dirancang oleh Kerajaan Selangor menerusi Belanjawan Selangor 2020. Dan berikut merupakan 5 keistimewaan Belanjawan Selangor yang tiada di negeri lain.

5 Keistimewaan Belanjawan Selangor 2020 Yang Tidak Ada Di Negeri Lain

Patutkah Caj RM1 Dikenakan Buat Warga Asing Yang Naik Bas SMART Selangor?

Tersenarai 50 Sungai Paling Tercemar Di Dunia Jadi Sebab Interceptor Bersihkan Sungai Klang


CCTV Rakam Pemandu BMW Singapura Sengaja Buang Air Kecil Di Tempat Terbuka

Sejak sempadan negara Malaysia dibuka pada 1 April lalu, pelbagai ragam pemandu dari Singapura dirakam sehingga mencetuskan rasa kurang puas hati oleh netizen Malaysia.

Bermula dengan insiden mengisi minyak RON95 secara terang-terangan, kemudiannya konvoi BMW memandu secara berbahaya, kini tular pula rakaman video seorang pemandu BMW dari Singapura membuang air kecil secara terbuka.

Dalam video itu, pemandu dan penumpang BMW itu keluar daripada kereta sejurus meletakkannya di kawasan parkir hadapan deretan kedai. Setelah rakannya meninggalkan pemandu itu keseorangan, dia ‘mengambil peluang’ membuang air kecil sambil menari-menari di hadapan paip meter air bersebelahan kereta BMW itu.

Kejadian yang didakwa berlaku di Johor Bahru itu telah mendapat perhatian warganet Malaysia dan Singapura yang berasa malu dan jijik dengan tindakan pemandu BMW terbabit.

Pada masa sama, warganet Singapura turut menegaskan hanya kerana sikap pengotor seseorang dari negara mereka, tidak bermaksud ia mencerminkan budaya keseluruhan rakyat negara kelas pertama itu.

Baca lebih lanjut mengenai hasil kajian antarabangsa mendapati kebanyakkan pemandu BMW mempunyai

Pemilik Kereta BMW Diundi ‘Pemandu Paling Bermasalah’ Dalam Satu Tinjauan

Kaji Selidik Di UK Dapati Pemandu BMW Dan Audi Berpotensi Untuk Jadi ‘Psychopath’

Geng Konvoi BMW Singapura Pandu Secara Berbahaya Undang Rasa Tidak Puas Hati Orang Ramai


2 Minggu Sebelum Olimpik, Jepun Rancang Isytihar Darurat Di Tokyo Akibat COVID-19

Jepun merancang untuk isytihar darurat COVID-19 di Tokyo, lapor media tempatan selepas kes harian di sana meningkat kepada lebih 900 dalam satu hari sejak 13 Mei. Darurat ini akan bermula pada Isnin depan sehingga 22 Ogos.

Lapor The Japan Times, keputusan ini akan meletakkan Tokyo dalam keadaan darurat dan memberi kesan kepada Sukan Olimpik Tokyo, yang akan bermula pada 23 Julai ini. Keputusan dramatik ini akan memaksa kerajaan dan pihak penganjur melarang penonton untuk menghadiri acara tersebut.

Seorang pegawai, memetik Kyodo News, mencadangkan agar larangan penonton ini juga merangkumi kawasan Olimpik yang berhampiran dengan Tokyo.

Sumber sebelumnya mengatakan Tokyo dan tiga wilayah yang berdekatan akan berada dalam keadaan darurat selama kira-kira sebulan hingga awal bulan Ogos.

Pasukan petugas COVID-19 dari bahagian kerajaan Jepun dijangka bertemu pada hari ini untuk membuat keputusan akhir.

Pada hari Rabu, Tokyo mengesahkan 920 kes baru COVID-19, meningkat dengan ketara daripada 714 yang dilaporkan seminggu sebelumnya, dengan jumlah harian meningkat berbanding minggu sebelumnya untuk hari ke-18 berturut-turut. Jumlah harian adalah yang tertinggi sejak 13 Mei, ketika Tokyo melaporkan 1.010 kes.

Harga cecah RM300,000, ini jentera yang bakal digunakan Azizulhasni untuk Olimpik 2020. Klik pautan di bawah untuk membaca.

Harga Cecah RM300,000, Ini Jentera Yang Bakal Digunakan Azizulhasni Untuk Olimpik 2020